**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Νοεμβρίου 2016, ημέρα Δευτέρα και ώρα 12.15΄, στην Αίθουσα «Προέδρου Αθανασίου Κωνστ. Τσαλδάρη» (223)**,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις».

Στη συνεδρίαση παρέστησαν ο Αναπληρωτής Υπουργός Οικονομίας, κ. Αλέξανδρος Χαρίτσης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Βάκη Φωτεινή, Δημαράς Γιώργος, Δημητριάδης Μίμης, Καρά Γιουσούφ Αϊχάν, Μορφίδης Κώστας, Γκιόλας Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Θεωνάς Γιάννης, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Τζάκρη Θεοδώρα, Δρίτσας Θεόδωρος, Μπράκας Κωνσταντίνος, Δριτσέλη Παναγιώτα, Σπαρτινός Κώστας, Συρμαλένιος Νίκος, Γεννιά Γεωργία, Τριανταφυλλίδης Αλέξανδρος, Αθανασίου Χαράλαμπος, Αραμπατζή Φωτεινή, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Καραμανλής Αχ. Κωνσταντίνος, Μπακογιάννη Θεοδώρα (Ντόρα), Μπασιάκος Ευάγγελος, Κασαπίδης Γεώργιος, Μπουκώρος Χρήστος, Πλακιωτάκης Ιωάννης, Στύλιος Γεώργιος, Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Κουτσούκος Ιωάννης, Βαρδαλής Αθανάσιος, Συντυχάκης Εμμανουήλ, Τάσσος Σταύρος, Αμυράς Γεώργιος, Καμμένος Δημήτριος, Λαζαρίδης Γεώργιος, Κατσιαντώνης Γεώργιος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις».

Το σχέδιο νόμου έχει χαρακτηριστεί από την Κυβέρνηση ως επείγον και η Επιτροπή πρέπει να αποφασίσει εάν αποδέχεται τον χαρακτηρισμό. Σύμφωνα με την παρ.1 του άρθρου 110, σε συνδυασμό με την παρ.4 του άρθρου 89 του Κανονισμού της Βουλής, ο Πρόεδρος της Βουλής έχει ορίσει προθεσμία υποβολής της Έκθεσης της Επιτροπής του άρθρου 91 παρ.6, μέχρι την Τρίτη, 29 Νοεμβρίου 2016 και ώρα 22:00΄.

Το λόγο έχει ο Υπουργός για να αιτιολογήσει το χαρακτηρισμό του επείγοντος.

ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης): Το Υπουργείο Οικονομίας και Ανάπτυξης καταθέτει σχέδιο νόμου με τίτλο «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις». Δεδομένου, ότι υφίστανται ασφυκτικές προθεσμίες για την εφαρμογή του προγράμματος διαρθρωτικών μεταρρυθμίσεων και το ως άνω νομοσχέδιο περιλαμβάνει πλήθος διατάξεων που επιδιώκουν τη βέλτιστη προσαρμογή στις απαιτούμενες μεταρρυθμίσεις, παρακαλώ, να εγκρίνετε την εισαγωγή και τη συζήτηση του σχεδίου νόμου κατά την ειδική διαδικασία του επείγοντος, σύμφωνα με τις σχετικές πρόνοιες της παρ. 5 του άρθρου 76 του Συντάγματος, καθώς και του άρθρου 110 του Κανονισμού της Βουλής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κ. Τζάκρη.

ΘΕΟΔΩΡΑ ΤΖΑΚΡΗ (Εισηγήτρια του ΣΥ.ΡΙΖ.Α.): Ευχαριστώ, κυρία Πρόεδρε. Αποδέχομαι το χαρακτηρισμό του επείγοντος, δεδομένου του γεγονότος ότι το παρόν νομοσχέδιο έχει να κάνει με την β΄ αξιολόγηση. Θα του άξιζε, βέβαια, να συζητηθεί με την κανονική διαδικασία και με την επάρκεια του χρόνου, τόσο στις Επιτροπές, όσο και στην Ολομέλεια.

Όμως, λόγω του γεγονότος, ότι εμπλέκεται με την β΄ αξιολόγηση και την αναγκαιότητα που υπάρχει για την ολοκλήρωση όλων των προαπαιτούμενων, καθώς αποτελεί ένα προαπαιτούμενο, συμφωνούμε με το χαρακτηρισμό του «επείγοντος» και την πρόταση παράδοσης από το Προεδρείο της Βουλής της Έκθεση το βράδυ της 29ης Νοεμβρίου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κ. Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ.): Κυρία Πρόεδρε, να καλωσορίσω τον κ. Χαρίτση και να του ευχηθώ καλή επιτυχία στα νέα του καθήκοντα. Όμως, δεν αρχίζουμε πολύ καλά, κύριε Υπουργέ.

Ένα νομοσχέδιο το οποίο έχει δοθεί στη διαβούλευση από τον Αύγουστο, ένα νομοσχέδιο το οποίο έπρεπε να έχει ψηφιστεί από τον Ιούνιο, έρχεται πάλι στο παρά πέντε, παραμονή της β΄ αξιολόγησης, με «την ψυχή στο στόμα» και χαρακτηρίζεται επείγον.

Η κυρία Τζάκρη γνωρίζει, ότι το νομοσχέδιο αυτό θα έπρεπε η ίδια να το είχε ψηφίσει, εδώ και πολύ καιρό. Γνωρίζει, επίσης, πολύ καλά ότι αυτό το νομοσχέδιο έχει πάρα πολλά θέματα. Θα χρειαζόταν ενδελεχής συζήτηση, για να μπορέσουμε να κάνουμε το καλύτερο δυνατό και να μην φθάσουμε στο παρά πέντε, όπως έρχεται τώρα το Υπουργείο, να αλλάξει 86 διατάξεις ενός νόμου που ψήφισε πριν από δύο μήνες.

Άρα, κυρία Πρόεδρε, η Ν.Δ. δεν συμφωνεί με τον χαρακτηρισμό του επείγοντος και καταγγέλλει μια διαδικασία, η οποία χρησιμοποιείται, πλέον, από την Κυβέρνηση κατά τρόπο σκανδαλώδη. Απλά και μόνο, για να μην εμφανιστεί η έλλειψη στρατηγικής και πολιτικής, την οποία έχει η Κυβέρνηση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τον λόγο έχει ο Ειδικός Αγορητής του Λαϊκού Συνδέσμου-Χρυσή Αυγή, ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου-Χρυσή Αυγή): Ευχαριστώ, κυρία Πρόεδρε. Καλή επιτυχία στον κ. Υπουργό, αν και τα πράγματα δείχνουν ότι, μάλλον, είναι διακοσμητικός ο ρόλος του, αφού όλα έρχονται από τους δανειστές μας.

Ως μνημονιακή υποχρέωση, που είναι το εν λόγω νομοσχέδιο και παραδέχτηκε ο κ. Υπουργός, σαφώς λέμε όχι, διότι είμαστε απέναντι σε κάθε τι μνημονιακό.

Το εν λόγω νομοσχέδιο δείχνει και την προχειρότητά σας, διότι για ακόμα μια φορά, ενώ θα μπορούσατε να το είχατε φέρει για προ-συζήτηση και να γίνουν όλες οι διαδικασίες με άνεση χρόνου, πάλι, τελευταία στιγμή, με την «ψυχή στο στόμα», φέρνετε ένα νομοσχέδιο, απλά και μόνο, για να πείτε ότι είσαστε εντάξει με την δεύτερη αξιολόγηση. Μια αξιολόγηση, η οποία είναι εντελώς πλασματική διότι έχει να κάνει με τις υπογραφές που βάζετε εσείς και όχι με την πραγματικότητα που επικρατεί στην Ελληνική κοινωνία.

Τρίτον, το συγκεκριμένο νομοσχέδιο, μια και απευθύνεται, ως επί το πλείστον, στους ελεύθερους επαγγελματίες αλλά και στους πολίτες, έχει πολλές κρυφές παγίδες και γι' αυτό θα έπρεπε να γίνει μία συζήτηση, όχι «άρπα κόλλα», όπως γίνονται πολλές συζητήσεις τον τελευταίο καιρό, προκειμένου να αναδειχθούν τα τεράστια προβλήματα που έχει το εν λόγω νομοσχέδιο και για τους ελεύθερους επαγγελματίες, αλλά και για τους απλούς πολίτες, καταναλωτές, οι οποίοι, δυστυχώς, με τις προχειρότητες του εν λόγω νομοσχεδίου, θα πέφτουν σε παγίδες, θα πηγαίνουν να ψωνίζουν από καταστήματα τα οποία, επί της ουσίας, δεν θα έχουν ελεγχθεί. Όταν, κάποια στιγμή, θα γίνεται ο έλεγχος από τις υπηρεσίες του Κράτους και θα αποκαλύπτεται ότι η επιχείρηση είχε κάποια πολύ σοβαρά θέματα, όλοι αυτοί οι οποίοι ήταν πελάτες, καταναλωτές ή οτιδήποτε άλλο, να μην μπορούν να κάνουν τίποτα απολύτως.

Σαφώς και θεωρούμε, ότι θα έπρεπε να πάει με την κανονική διαδικασία. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο Ειδικός Αγορητής της Δημοκρατικής Συμπαράταξης, ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ, κυρία Πρόεδρε. Να ευχηθώ και εγώ καλή επιτυχία στις νέες αρμοδιότητες του Αναπληρωτή Υπουργού.

Σήμερα, όμως, ουσιαστικά έχουμε δύο νομοσχέδια - να είμαστε ειλικρινείς - από τα οποία, το ένα έρχεται με τη μορφή του κατεπείγοντος και έχουμε την τιμή να είναι εδώ και η πρώην αρμόδια, ως Εισηγήτρια του ΣΥΡΙΖΑ, η κυρία Τζάκρη και το επόμενο που θα συζητήσουμε στις τρεις το μεσημέρι.

Τα δύο θέματα, με πρώτο αυτό του κατεπείγοντος, αφορά θέματα που δεν είναι, κυρίως, μνημονιακές υποχρεώσεις και δεν θα έπρεπε να είναι. Είναι υποχρεώσεις για να σταματήσουμε την γραφειοκρατία που το Κράτος θα έπρεπε να κάνει για να βοηθήσει τους ελεύθερους επαγγελματίες.

Νομοσχέδιο συζητιέται στην Κυβέρνηση εδώ και οκτώ μήνες. Δεν ξέρω γιατί δεν ήρθε. Μπορεί να μας απαντήσει και η Εισηγήτρια του ΣΥΡΙΖΑ, γιατί δεν ήρθε νωρίτερα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρία Τζάκρη, θα ολοκληρώσει και μετά. Σας παρακαλώ, μην τον διακόπτετε. Ολοκληρώστε κ. Κωνσταντινόπουλε. Τους προηγούμενους μήνες, δεν είχαμε απολύτως κανένα νομοθετικό έργο στη Βουλή, εμφανίζονται δύο νομοσχέδια μαζί, τα οποία έχουν διατάξεις, όχι μόνο διατάξεις που αφορούν το νομοθετικό πλαίσιο- π.χ. θεσμικό πλαίσιο για την άσκηση οικονομικής δραστηριότητας- έχουν θέματα τα οποία έχετε ψηφίσει και ξε-ψήφιζετε, τώρα. Έχετε θέματα που αφορούν τον ΕΟΜΕΧ και ο ΣΥΡΙΖΑ, το προηγούμενο χρονικό διάστημα, έβαζε πρόταση ονομαστικής ψηφοφορίας και η κύρια Χαρά Καφαντάρη, θα το θυμάται. Μας κατηγορούσε, ότι πάμε να κρύψουμε ηθικά και οικονομικά ζητήματα. Η κυρία Καφαντάρη και πολλοί άλλοι από εσάς και θα διαβάσω ποιοι, έκαναν την αίτηση ονομαστικής ψηφοφορίας.

Άρα, κυρία Πρόεδρε, σε καμία περίπτωση αυτό το νομοσχέδιο πρώτα απ' όλα δεν μπορεί να γίνει χωρίς να έρθουν φορείς να μιλήσουν. Εμείς θέτουμε, κι έχει ξανασυμβεί αυτό, και το έχετε αποδεχθεί και παρακαλώ να το αποδεχθείτε και τώρα, να έρθουν φορείς και για το νομοσχέδιο το «κατεπείγον». Το έχετε αποδεχθεί, το έχει αποδειχθεί και ο κ. Μπαλαούρας...

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Αναφέρεστε σε άλλο νομοσχέδιο. Έχουμε συγκεκριμένο. Παρακαλώ ολοκληρώστε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ.-ΔΗΜ.ΑΡ.): Ακούστε με, σας παρακαλώ, μιλάω και για αυτό το νομοσχέδιο. Ζητώ, πρώτον, αφού έχετε την πλειοψηφία είναι ευθύνη δικιά σας το «επείγον», εμείς προτείνουμε και στα δύο νομοσχέδια να καλέσουμε φορείς και παρακαλώ, να ζητήσετε από τα κόμματα, αφού τελειώσει η πρώτη συζήτηση, να προτείνουμε φορείς οι οποίοι θα έρθουν να μας πουν τις απόψεις τους.

Εμείς, είμαστε αρνητικοί και δεν δεχόμαστε να πάει με αυτή τη διαδικασία.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Κωνσταντινούπολε, ευχαριστούμε για τις υποδείξεις. Η διαδικασία προχωρεί και θα ορίσουμε συνεδρίαση για φορείς και να μην μπλέκετε το «επείγον» τώρα, με το «κατεπείγον» σήμερα στις 15:00, όπου εκεί θα συζητήσουμε.

 Το λόγο έχει ο κ. Βαρδαλής.

ΑΘΑΝΑΣΙΟΣ (ΣΑΚΗΣ) ΒΑΡΔΑΛΗΣ (Ειδικός Αγορητής του ΚΚΕ): Ευχαριστώ, κυρία Πρόεδρε.

 Καταρχήν, διαφωνούμε με τον χαρακτηρισμό του επείγοντος . Πρώτον γιατί, πλέον, έχει γίνει συνήθεια και πριν από κάθε αξιολόγηση να ακολουθούνται αυτές οι διαδικασίες.

 Δεύτερον, γιατί θίγονται μια σειρά σημαντικά ζητήματα, τα οποία κατά τη γνώμη μας θα πρέπει να συζητηθούν ουσιαστικά στην Επιτροπή.

 Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ευχαριστώ, κυρία Πρόεδρε.

 Εγώ, θα έλεγα, αγαπητή κυρία Πρόεδρε και κυρίες και κύριοι συνάδελφοι, ότι βρισκόμαστε ενώπιον ενός ιδιότυπου μιθριδατισμού. Είναι σαν τον οδηγό που περνάει συνεχώς με κόκκινο αρκετές φορές και μετά νομίζει, ότι το να περνάει με κόκκινο είναι κανονικότητα.

Έτσι, ακριβώς και η κυβέρνηση περνάει διαρκώς «με κόκκινο» τους όρους της καλής νομοθέτησης, μας φέρνετε τα πιο σημαντικά, τα πιο «ακανθώδη» σχέδια νόμου με τις διαδικασίες «επείγοντος» και «κατεπείγοντος» δηλαδή, με διαδικασίες «ψεκάστε, σκουπίστε, τελειώσατε». Τόσους μήνες, τι έκανε στη διαβούλευση; Τι επωαζόταν, το αυγό του Κολόμβου, της Αμερικής; Γιατί, κυρία πρώην Υπουργέ, δεν φέρατε αυτό το σημαντικό νομοσχέδιο στην ώρα του;

Επίσης, ενώ θα έπρεπε η άσκηση της οικονομικής δραστηριότητας και οι αλλαγές που πρέπει να γίνουν, οι μεταρρυθμίσεις, να είναι στο επίκεντρο της ενασχόλησης μας- και αναφέρομαι στην Κυβερνώσα πλειοψηφία ΣΥ.ΡΙΖ.Α.-ΑΝ.ΕΛ.-και ενώ θα έπρεπε να συζητάμε για το πώς θα βγούμε από την κρίση μέσα από τα «εργαλεία» που μας δίνει η Κυβερνητική και η Νομοθετική Εξουσία, ώστε να αλλάξουμε τους όρους της εξίσωσης που μας έχουν καθηλωμένους μέσα στο «πηγάδι», εδώ πέρα ερχόμαστε πάλι για να συμφωνήσουμε- εμείς βεβαίως δεν συμφωνούμε- με τη διαδικασία του «επείγοντος». Τι θα γίνει κυρία Πρόεδρε; Έτσι θα το προχωρήσει αυτή η Κυβέρνηση; Επείγον, κατεπείγον, πράξεις νομοθετικού περιεχομένου μέχρι πρόσφατα. Αποφασίστε, τι είδους Κυβέρνηση θέλετε να είστε.

Εμείς βεβαίως διαφωνούμε, τέρμα πια στην προχειρότητα, τέρμα πια στα «πασαλείμματα». Εδώ χρειάζεται δουλειά σε βάθος, νομοθετική και όχι μόνον. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ): Το λόγο έχει ο κ. Λαζαρίδης από τους Ανεξάρτητους Έλληνες.

ΓΙΩΡΓΟΣ ΛΑΖΑΡΙΔΗΣ(Ειδικός Αγορητής των ΑΝ.ΕΛ.): Σας ευχαριστώ, κ. Πρόεδρε. Οι Ανεξάρτητοι Έλληνες και λόγω του ότι έχουμε μπροστά μας την αξιολόγηση αλλά και λόγω του ότι πραγματικά το νομοσχέδιο εκσυγχρονίζει και απλοποιεί τις διαδικασίες σε ότι αφορά την ίδρυση που αφορά στις επιχειρήσεις και στον επιχειρηματικό κόσμο, γι’ αυτούς τους λόγους εμείς στηρίζουμε τον χαρακτηρισμό του «επείγοντος». Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Και εμείς ευχαριστούμε. Το λόγο έχει ο ειδικός Αγορητής της Ένωσης Κεντρώων ο κ. Κατσιαντώνης.

ΓΕΩΡΓΙΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων): Σας ευχαριστώ, κ. Πρόεδρε. Και εγώ από την μεριά μου θα ήθελα να ευχηθώ καλή επιτυχία στον κ. Υπουργό σε ό,τι αφορά τα νέα του καθήκοντα και θα συμφωνήσω με τους προλαλήσαντες, ότι το συγκεκριμένο νομοσχέδιο θα έπρεπε να έχει έρθει σε κανονική διαβούλευση. Επομένως και εμείς θα είμαστε αρνητικοί. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ): Και εμείς ευχαριστούμε. Το λόγο έχει η κυρία Τζάκρη για ένα λεπτό, ώστε να απαντήσει, γιατί ερωτήθηκε και από Εισηγητές αλλά και από Αγορητές.

ΘΕΟΔΩΡΑ ΤΖΑΚΡΗ(Εισηγήτρια του ΣΥ.ΡΙΖ.Α.): Αγαπητή κυρία Μπακογιάννη, κύριε Αμυρά και κύριε Κωνσταντινόπουλε που με ρωτήσατε, το νομοσχέδιο δεν ήρθε νωρίτερα, διότι άργησαν- καθυστέρησαν να αποφανθούν οι θεσμοί. Βρίσκεται στην διαβούλευση, όπως πολύ σωστά ειπώθηκε, από τον Αύγουστο. Θα μπορούσε να είχε έρθει με την έναρξη των εργασιών της Βουλής μετά τον Δεκαπενταύγουστο και δεν ήλθε γιατί καθυστερούσαν να αποφανθούν. Να τους ζητήσετε τον λόγο. Τι να κάνουμε; ΘΕΟΔΩΡΑ(ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ*.*): *(Ομιλεί εκτός μικροφώνου):*Μας δουλεύετε.

ΘΕΟΔΩΡΑ ΤΖΑΚΡΗ(Εισηγήτρια του ΣΥ.ΡΙΖ.Α.): Όχι δεν σας δουλεύω καθόλου.

ΘΕΟΔΩΡΑ(ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ*.*): *(Ομιλεί εκτός μικροφώνου)*

ΘΕΟΔΩΡΑ ΤΖΑΚΡΗ(Εισηγήτρια του ΣΥ.ΡΙΖ.Α.): Ρωτήστε τους κυρία Μπακογιάννη και αποφανθείτε σ΄ αυτά. Ρωτήστε τους κυρία Μπακογιάννη να αποφανθούν αυτοί. Οι θεσμοί. Ρωτήστε τους.

ΘΕΟΔΩΡΑ(ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ*.*): *(Ομιλεί εκτός μικροφώνου)*

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Ολοκληρώσατε κυρία Τζάκρη; Εντάξει.( Ακούγεται φασαρία στην αίθουσα). Ησυχία παρακαλώ. Ολοκληρώσαμε. Με βάση τις τοποθετήσεις των Εισηγητών και των Ειδικών Αγορητών η Επιτροπή αποδέχεται κατά πλειοψηφία την διαδικασία.

ΘΕΟΔΩΡΑ(ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ.): Όχι κ. Πρόεδρε. Παρακαλώ να γίνει καταμέτρηση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Συνεπώς, προχωράμε στον προγραμματισμό των συνεδριάσεων.

ΧΑΡΑΛΑΜΠΟΣ ΑΘΑΝΑΣΙΟΥ: Έχετε λάθος κυρία Πρόεδρε.

ΘΕΟΔΩΡΑ(ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ.):Κυρία Πρόεδρε, δεν υπάρχει η δεδηλωμένη στις Επιτροπές με βάση τον Κανονισμό της Βουλής. Παρακαλώ, μετρήστε για το αν έχετε την πλειοψηφία ναι ή όχι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Με βάση τις τοποθετήσεις ως είθισται προχωράμε.

ΧΑΡΑΛΑΜΠΟΣ ΑΘΑΝΑΣΙΟΥ: Όχι, δεν υπάρχει. Κυρία Πρόεδρε θέλω τον λόγο.

ΘΕΟΔΩΡΑ(ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ.): Δεν υπάρχει η δεδηλωμένη, επαναλαμβάνω, ανοίξτε τον Κανονισμό της Βουλής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Γνωρίζουμε τον Κανονισμό της Βουλής, καθώς και το τι γίνεται.

ΧΑΡΑΛΑΜΠΟΣ ΑΘΑΝΑΣΙΟΥ: Κυρία Πρόεδρε, θέλω τον λόγο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Διακόπτεται η συνεδρίαση για πέντε λεπτά.

(ΔΙΑΚΟΠΗ ΣΥΝΕΔΡΙΑΣΗΣ)

**ΜΕΤΑ ΤΗ ΔΙΑΚΟΠΗ**

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επαναλαμβάνεται η διακοπείσα συνεδρίαση. Επειδή, ετέθη ζήτημα από την Αντιπολίτευση σχετικά με τον χαρακτηρισμό του επείγοντος, η Επιτροπή καλείται να αποφασίσει σύμφωνα με το άρθρο 39 δια ανατάσεως της χειρός.

Όσοι αποδέχονται τον χαρακτηρισμό του επείγοντος να σηκώσουν το χέρι. Με βάση τον Κανονισμό, εάν δεν υπάρχει ο απαιτούμενος αριθμός μπορεί να διακοπεί- άρθρο 39 το αναφέρει- και δύο ώρες η Επιτροπή. Εμείς διακόψαμε μισή ώρα. Όσοι αποδέχονται τον χαρακτηρισμό του επείγοντος να σηκώσουν το χέρι τους . Παρακαλώ, να μετρήσουν οι υπηρεσίες όσους αποδέχονται τον χαρακτηρισμό του επείγοντος.

Όσοι δεν συμφωνούν ας σηκώσουν το χέρι τους.

Με βάση τα στοιχεία που μου έδωσαν οι υπηρεσίες που έκαναν την καταμέτρηση, 29 ψήφισαν υπέρ της διαδικασίας του επείγοντος, και 25 κατά.

Επομένως, η Επιτροπή αποδέχεται, κατά πλειοψηφία, την διαδικασία του επείγοντος.

Πριν προχωρήσουμε στους Εισηγητές και τους Ειδικούς Αγορητές, παρακαλώ, επειδή θα πρότεινα να κάνουμε αύριο στις 15.00’ διάλογο με τους φορείς, να προτείνετε φορείς, γιατί το νομοσχέδιο αφορά πολλούς φορείς. Η τρίτη συνεδρίαση με την κατ’ άρθρον συζήτηση να γίνει αύριο, Τρίτη στις 17.30΄.

Αύριο 15.00΄ οι φορείς, 17.30΄η κατ’ άρθρον συζήτηση. Περιμένω από Εισηγητές και Ειδικούς Αγορητές προτάσεις για φορείς αύριο στις 15.00΄.

Το λόγο έχει η κυρία Τζάκρη για τη λίστα.

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Εμείς προτείνουμε τους εξής: Σύνδεσμος Βιομηχανιών Ελλάδας (ΣΕΒ), Εμπορικό και Βιομηχανικό Επιμελητήριο Αθήνας (ΕΒΕΑ), Εμπορικό και Βιομηχανικό Επιμελητήριο Θεσσαλονίκης, Γενική Συνομοσπονδία Επαγγελματιών και Βιοτεχνών Εμπόρων Ελλάδος ΓΣΕΒΕΕ, Σύνδεσμος Ελληνικών βιομηχανιών Τροφίμων (ΣΕΒ), Ξενοδοχειακό Επιμελητήριο ΞΕΕ, Σύνδεσμο Επωνύμων Οργανωμένων Αλυσίδων Εστίασης (ΣΕΤΕ), Κεντρική Ένωση Δήμων Ελλάδας.

Tην Ένωση Περιφερειών Ελλάδας (ΕΝΠΕ), το Σύνδεσμο Βιομηχανιών και το Σύνδεσμο Επιχειρηματικότητας και Βιομηχανιών Πελοποννήσου και Δυτικής Ελλάδος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Παρακαλώ, ησυχία, γιατί όντως χάσαμε χρόνο, μισή ώρα. Η κυρία Μπακογιάννη για πρόταση φορέων. Έχετε το λόγο κυρία Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Κυρία Πρόεδρε, δεν υπάρχει φορέας τον οποίο, να μην ανέγνωσε η κυρία Τζάκρη. Κατόπιν τούτου εμείς συμφωνούμε. Εγώ ήμουν πιο ολιγαρκής. Έλεγα, ότι έπρεπε να φωνάξουμε το ΣΕΒ, το ΣΕΤΕ, την ΚΕΔΕ, την Κεντρική Ένωση Επιμελητηρίων Ελλάδος και την Ένωση για το χώρο της Εστίασης. Αλλά, από κει και πέρα, εάν η Επιτροπή πιστεύει, ότι μπορούμε, να φωνάξουμε ακόμα περισσότερους φορείς, εκτός από τους δέκα - δώδεκα που ανέγνωσε η κυρία Τζάκρη, η Ν.Δ. δεν έχει καμία αντίρρηση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τώρα δίνω το λόγο στον κ. Παναγιώταρο, Ειδικό Αγορητή της Χρυσής Αυγής.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής της Χρυσής Αυγής): Ευχαριστώ κυρία Πρόεδρε.

Θα θέλαμε, να έρθει κάποιος από την τρόϊκα, η κυρία Βελκουλέσκου ή κάποιος άλλος εκπρόσωπός τους.

Εξάλλου, αυτοί έφεραν το νομοσχέδιο, το παραδέχτηκε η τέως Υπουργός, η κυρία Τζάκρη, ότι δεν έχει ιδέα η Κυβέρνηση, για το τι γίνεται. Άρα, θα είναι, ίσως, πιο χρήσιμοι για να μας διαφωτίσουν, για το τι συμβαίνει σ' αυτή τη χώρα, διότι όσους βλέπω στο Προεδρείο είναι μάλλον διακοσμητικοί. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Για φορείς μιλάμε.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής της Χρυσής Αυγής): Φορείς και αυτοί είναι. Τι είναι; Φορέας διακυβέρνησης της χώρας είναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Λοιπόν, ο κ. Κωνσταντινόπουλος, Ειδικός Αγορητής της Δημοκρατικής Συμπαράταξης ΠΑ.ΣΟ.Κ.- ΔΗΜ.ΑΡ. . Έχετε το λόγο κ. Κωνσταντινόπουλε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής, ΔΗΜΟΚΡΑΤΙΚΗΣ ΣΥΜΠΑΡΑΤΑΞΗΣ ΠΑΣΟΚ – ΔΗΜΑΡ): Μια παράκληση κυρία Πρόεδρε, γιατί, νομίζω, ότι είναι πολύ σημαντική .

Επειδή έχουμε και το δεύτερο νομοσχέδιο -αύριο το απόγευμα- δεν μπορεί να συνεδριάζει η Επιτροπή Παραγωγής και Εμπορίου και την ίδια ώρα να συνεδριάζει η Ολομέλεια για το νομοσχέδιο. Πρέπει να το δούμε.

Δεύτερον, εμείς συμφωνούμε με τους φορείς τους οποίους είπε η κυρία Τζάκρη, αλλά θα θέλαμε να προσθέσουμε το Σύνδεσμο Τουριστικών Καταλυμάτων. Ο οποίος, νομίζω, ότι έχει σχέση με το νομοσχέδιο και πιστεύω, ότι θα μπορούσε να μας βοηθήσει. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δίνω το λόγο στον κ. Βαρδαλή, από το ΚΚΕ.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής ΚΚΕ): Ευχαριστώ κύρια Πρόεδρε, εκτός από τους εργοδοτικούς φορείς, που προτείναν τα κόμματα που μίλησαν μέχρι τώρα, υπάρχουν και οι εργαζόμενοι, στους οποίους υπάρχουν επιπτώσεις από αυτό το σχέδιο νόμου.

 Με αυτή την έννοια, εμείς προτείνουμε την Ομοσπονδία Συλλόγων Υπαλλήλων Αιρετών Περιφερειών Ελλάδος και το Σωματείο Ελλήνων αρχαιολόγων, είναι Πανελλαδικό Σωματείο. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς, από το «Ποτάμι».

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Εμείς θα θέλαμε να προσθέσουμε τον συμπαραστάτη του δημότη και της επιχείρησης της Περιφέρειας Αττικής, τον κ. Βασίλη Σωτηρόπουλο, τον Συνήγορο του Καταναλωτή, κάποιον εκπρόσωπο της Πυροσβεστικής -για τα θέματα της πυρασφάλειας- που έχουμε κάποια άρθρα και τέλος, ένα Σύλλογο ο οποίος δραστηριοποιείται στο ιστορικό κέντρο της Αθήνας, η Ελληνική Εταιρία Περιβάλλοντος και Πολιτισμού -Εξωραϊστικός Πολιτιστικός και Αθλητικός Σύλλογος- «Ο ΑΡΔΗΤΤΟΣ». Εκπροσωπούν τους κατοίκους που υφίστανται την ασυδοσία από τα κάθε είδους καταστήματα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΙΩΡΓΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων):

ΓΙΩΡΓΟΣ ΛΑΖΑΡΙΔΗΣ: Σας ευχαριστώ, κυρία Πρόεδρε. Με έχουν καλύψει οι συνάδελφοί. Ευχαριστώ

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κατσιαντώνης από την Ένωση Κεντρώων.

ΓΙΩΡΓΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων): Και εμάς κυρία Πρόεδρε, μας έχουν καλύψει οι συνάδελφοι. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Υπάρχει κάποιος συνάδελφος που θέλει να προτείνει κάτι επιπλέον; Όχι.

Έχουν καταγραφεί οι φορείς που έχουν προταθεί, θα συνηγορήσω και εγώ, γιατί το είχα υπόψη μου, για την Ελληνική Εταιρία Περιβάλλοντος και Πολιτισμού.

Επίσης, θα πρότεινα και το δίκτυο πολιτών - φορέων για το ιστορικό κέντρο.

Μετά θα καθίσουμε να δούμε τη λίστα.

Θα το δούμε στην πορεία, και θα συνεννοηθούν και τα κόμματα, για να είναι ένας αριθμός 10, 12,15. Να μην ξεπεράσουμε τους 15.

ΓΕΩΡΓΙΟΣ ΣΤΥΛΙΟΣ: Από τις 3μ.μ. έως τις 5.30μ.μ. δεν θα προλάβουμε κυρία Πρόεδρε.

 Αν πραγματικά τηρούνται οι χρόνοι των τριών λεπτών, δυόμισι ώρες αρκούν. Επίσης, να μην διακόπτουμε, όταν μιλάει κάποιος για να μην υπάρχουν αντεγκλήσεις. Σχετικά με την ερώτηση του κ. Κωνσταντινόπουλου, αύριο θα συζητηθεί το νομοσχέδιο που θα επεξεργαστούμε, περί ώρα 15.00’, με τη διαδικασία του κατεπείγοντος, αφού συναινέσουμε με τις τοποθετήσεις κ.λπ. Θα γίνονται την ίδια στιγμή, εδώ οι δυο Επιτροπές. Επειδή το αρμόδιο Υπουργείο έχει και Αναπληρωτή Υπουργό μπορεί να διεξαχθεί η διαδικασία των Επιτροπών και να μην υπάρχει πρόβλημα.

 ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Νομίζω ότι αυτό, κ.κ. συνάδελφοι, είναι εκτός πραγματικότητας, δηλαδή εμείς εδώ θα συνεδριάζουμε ως Επιτροπή Παραγωγής και Εμπορίου, με τον έναν Υπουργό και η Ολομέλεια θα συνεδριάζει για τα θέματα της Παραγωγής και Εμπορίου, χωρίς εμάς. Δεν γίνεται, γιατί εγώ παραδείγματος χάριν είμαι Εισηγητής και στα δύο νομοσχέδια. Μπορούμε να μετακινήσουμε πιο νωρίς τις Επιτροπές, αφού δεν υπάρχει κάποιο άλλο θέμα.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Υπάρχει ένα σοβαρό θέμα αιθουσών, κ. Κωνσταντινόπουλε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Υπάρχουν άνθρωποι, οι οποίοι είναι Εισηγητές και στα δύο νομοσχέδια. Δεν έχει ξανασυμβεί ποτέ, η «Παραγωγής και Εμπορίου» να συνεδριάζει στην Επιτροπή και να υπάρχει νομοσχέδιο της «Παραγωγής και Εμπορίου» στην Ολομέλεια. Πραγματικά, δεν έχει ξαναγίνει ποτέ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Με ενημερώνουν από τη Γραμματεία ότι αύριο περί ώρα 10.00’ και περί ώρα 14.00’ θα συνεδριάσει η Επιτροπή Οικονομικών Υποθέσεων, με θέμα τον Προϋπολογισμό, στην Αίθουσα της Γερουσίας. Όσον αφορά στην Αίθουσα «223» υπάρχει μια κοινή συνεδρίαση της Διαρκούς Επιτροπής Κοινωνικών Υποθέσεων και της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου για την Εθνική Επιτροπή Βιοηθικής, η οποία έχει καθοριστεί εδώ και έναν μήνα. Τον λόγο έχει η κυρία Τζάκρη.

 ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Με το παρόν σχέδιο νόμου εισάγεται το νέο θεσμικό πλαίσιο για την άσκηση των υπαγόμενων, στο πεδίο εφαρμογής του, οικονομικών δραστηριοτήτων που περιλαμβάνεται στο Παράρτημα με τη χρήση Κωδικών Αριθμών Δραστηριότητας, δηλαδή με τη χρήση ΚΑΔ, μέσω της ορθολογικής αναδιάρθρωσης και μεταρρύθμισης του συστήματος αδειοδότησης με σκοπό τη βελτίωση του επιχειρηματικού περιβάλλοντος και την ανάκαμψη της ανταγωνιστικότητας. Το εγχείρημα αυτό, κ.κ. συνάδελφοι, έπρεπε οπωσδήποτε να λάβει χώρα στην παρούσα συγκυρία – νομίζω, ότι όλοι αντιλαμβανόμαστε πως σήμερα, περισσότερο από κάθε άλλη φορά, η Χώρα μας έχει ανάγκη από επενδύσεις- ενώ το υφιστάμενο αδειοδοτικό πλαίσιο, η υφιστάμενη αδειοδοτική διαδικασία είναι πολύ γραφειοκρατική, χρονοβόρα και δαπανηρή.

Θα ήθελα εδώ, να πω,, ότι το υφιστάμενο πλαίσιο αδειοδοτήσεων της χώρας δεν διαπνεόταν, μέχρι σήμερα, από κάποια συγκεκριμένη στρατηγική, θα έλεγα ότι διαπνεόταν από την Αρχή της εκ των προτέρων αδειοδότησης, χωρίς σε κάθε περίπτωση να μπορεί να βοηθήσει κατά αυτήν την έννοια την οικονομική ανάπτυξη, τη δημιουργία θέσεων εργασίας, την ενίσχυση της ανταγωνιστικότητας και εν τέλει την αποτελεσματικότητα του ίδιου του συστήματος αδειοδότησης. Επίσης, οι προηγούμενες νομοθετικές πρωτοβουλίες οδηγήθηκαν σε αποτυχία, πρώτον, γιατί είχαν αποσπασματικό χαρακτήρα και δεύτερον, γιατί προέβλεπαν έναν μεγάλο αριθμό ανεφάρμοστων ρυθμίσεων. Δεν εισήγαγαν νέα μεταρρυθμιστικά εργαλεία -διοικητικά εργαλεία- βάσει της στάθμισης των κινδύνων της κάθε οικονομικής δραστηριότητας, ενώ επέμεναν σε δυσκίνητες -πολλές φορές επαναλαμβανόμενες- γραφειοκρατικές διαδικασίες, χωρίς να διακρίνουν τις οικονομικές δραστηριότητες ανάλογα με το είδος και το μέγεθος αυτών.

Να πω κατ' αρχήν, όπως είπα ήδη, ότι η Διοίκηση επέμενε στην εκ των προτέρων αδειοδότηση και δεν διασφαλίζονταν οι συνθήκες της διασφάλισης του δημοσίου συμφέροντος, της προστασίας των καταναλωτών, της δημόσιας υγείας, του περιβάλλοντος κατά τη διαχρονική λειτουργία της ίδιας της επιχείρησης.

Με τις ρυθμίσεις που εισάγονται με το παρόν νομοσχέδιο αυτή τη στιγμή απαλείφονται χρόνια προβλήματα γραφειοκρατικά, διαπλοκής, διαφθοράς, που επίσης αφορούσαν την αδειοδοτική διαδικασία, καθώς και αλληλοεπικάλυψης των εμπλεκομένων φορέων.

Το παρόν νομοσχέδιο, λοιπόν, αποβλέπει, ακριβώς, στον εκσυγχρονισμό του υφιστάμενου θεσμικού πλαισίου της οικονομικής δραστηριότητας προς την κατεύθυνση της απλοποίησης των αδειοδοτικών διαδικασιών με σκοπό, όπως είπα, ήδη, τη βελτίωση του εργασιακού περιβάλλοντος της χώρας και την ενίσχυση της επιχειρηματικότητας, κυρίως της μικρομεσαίας, που αποτελεί και τη ραχοκοκαλιά της εθνικής μας οικονομίας.

Τα εργαλεία που εισάγονται με το παρόν σχέδιο νόμου αφορούν σε ένα πολύ μεγάλο ποσοστό και πρώτα απ' όλα στην κατάργηση σημαντικών πρόσθετων διοικητικών προϋποθέσεων αδειοδότησης, που και τη διοίκηση επιβάρυναν, αλλά και τις επιχειρήσεις με πρόσθετο κόστος και γραφειοκρατία.

Επίσης, εισάγονται νέα διοικητικά εργαλεία, όπως ο θεσμός της γνωστοποίησης στον οποίο θα αναφερθώ παρακάτω αναλυτικά.

Προβλέπεται η δημιουργία και η λειτουργία ολοκληρωμένου πληροφοριακού συστήματος άσκησης δραστηριοτήτων και ελέγχου, ακριβώς για να μειωθεί το διοικητικό κόστος και να γίνει καλύτερο, να βελτιωθεί ο συντονισμός των εμπλεκόμενων υπηρεσιών, κυρίως, κατά το στάδιο του ελέγχου, με αποτέλεσμα να έχουμε στο τέλος ένα σταθερό, σαφές, ευέλικτο, καινούργιο ρυθμιστικό πλαίσιο, το οποίο ενσωματώνει τις καλύτερες διεθνείς πρακτικές σε ό,τι αφορά στην αδειοδότηση των επιχειρήσεων.

Ο βασικός πυλώνας του νομοσχεδίου, κυρίες και κύριοι συνάδελφοι, είναι η στάθμιση και η αξιολόγηση των κινδύνων των ασκούμενων δραστηριοτήτων και η επίδραση αυτών σε όλες τις πτυχές του δημόσιου συμφέροντος.

 Η διάρθρωση του πλαισίου των αδειών βασίζεται σε τρεις πυλώνες κινδύνου, που είναι ο κίνδυνος για την υγεία των καταναλωτών από τα παραγόμενα προϊόντα σε κάθε εγκατάσταση ή επιχείρηση, ο κίνδυνος για την υγεία και την ασφάλεια των εργαζομένων, καθώς, επίσης και των καταναλωτών, αλλά και των περιοίκων παρόντων εντός της επιχείρησης ή πλησίον αυτής και ο κίνδυνος για το φυσικό και πολιτισμικό περιβάλλον.

 Με βάση την κατάταξη αυτή κατατάσσονται οι δραστηριότητες σε αυτές που είναι χαμηλού ρίσκου, οι οποίες απαλλάσσονται από την ανάγκη κανονιστικού εργαλείου και ασκούνται κατ' αυτόν τον τρόπο ελεύθερα, σε αυτές που είναι μεσαίου ρίσκου, που υπάγονται ως επί το πλείστον στη διαδικασία της γνωστοποίησης και σε δραστηριότητες υψηλού ρίσκου, οι οποίες υπάγονται στη διαδικασία της προηγούμενης έγκρισης κατόπιν πραγματοποίησης ελέγχων.

Επομένως, έχουμε τρεις βασικές κατηγορίες δραστηριοτήτων σύμφωνα με το νομοσχέδιο αυτό, αυτές που ασκούνται ελεύθερα, αυτές που υπάγονται στο καθεστώς γνωστοποίησης και αυτές που υπάγονται στο καθεστώς της έγκρισης.

Εισάγονται, λοιπόν, καινοτόμα στοιχεία με το νομοσχέδιο αυτό, το οποίο σε πρώτη φάση ρυθμίζει στις ειδικές του διατάξεις στα άρθρα 32 επόμενα τους φορείς προτεραιότητας, τη μεταποίηση τροφίμων και ποτών βάσει των αναπτυξιακών τους δυνατοτήτων, τα καταστήματα υγειονομικού ενδιαφέροντος, τα τουριστικά ξενοδοχειακά καταλύματα και λοιπές τουριστικές υποδομές.

Εδώ, θέλω να πω, ότι προσδιορίζεται σαφώς με το παρόν σχέδιο νόμου το πεδίο εφαρμογής του βάσει του παραρτήματος και βάσει της χρήσης των συγκεκριμένων κωδικών και αυτό το διαφοροποιεί από τα προηγούμενα νομοθετικά πλαίσια αδειοδοτήσεων, όπου εκεί η στάθμιση γινόταν βάση την περιβαλλοντική αδειοδότηση, με αποτέλεσμα να υπάγονται στο πεδίο εφαρμογής αυτών υποδομές και έργα, που δεν αποτελούν, κατ' ουσία, οικονομικές δραστηριότητες. Ο σκοπός για τον οποίο έγινε η κατηγοριοποίηση αυτή και εισήχθη το συγκεκριμένο θεσμικό πλαίσιο είναι ακριβώς για να αποκτήσει η διοίκηση ένα ενιαίο τρόπο αντιμετώπισης των οικονομικών δραστηριοτήτων ακόμη και αν υπάρχουν διαφωνίες μεταξύ των διαφόρων υπηρεσιών και ο διοικούμενος να γνωρίζει, ότι η δραστηριότητά του εντοπίζεται κατά ενιαίο τρόπο από την ίδια τη διοίκηση.

Εισάγεται, για πρώτη φορά στην έννομη τάξη, η έννοια της γνωστοποίησης, που αποτελεί, επί της ουσίας την ενημέρωση που κάνει ο διοικούμενος ενδιαφερόμενος της αρμόδιας αρχής για την έναρξη λειτουργίας της οικονομικής του δραστηριότητας σε συγκεκριμένο τόπο και συγκεκριμένη εγκατάσταση, χωρίς να απαιτούνται προηγουμένως έλεγχοι.

Η γνωστοποίηση περιλαμβάνει μόνο τα αναγκαία στοιχεία, δηλαδή, το ονοματεπώνυμο, τη διεύθυνση του τόπου της οικονομικής δραστηριότητας και το είδος ή τα είδη της οικονομικής δραστηριότητας και διαφοροποιείται σημαντικά από την έννοια της αναγγελίας που έχει εισαχθεί με τα προηγούμενα νομοθετικά πλαίσια και, κυρίως, με το ν.4262 που προσιδίαζε η αναγγελία περισσότερο με τη διαδικασία της εκ των προτέρων αδειοδότησης, αφού προβλέπονταν και η προσκόμιση δικαιολογητικών προς την αρμόδια διοικητική αρχή, αλλά σε κάθε περίπτωση και η έκδοση μιας γνωστοποιητικής- βεβαιωτικής πράξης από τη διοίκηση, ότι κατατέθηκε η αναγγελία.

Μετά την κατάθεση της γνωστοποίησης, ο διοικούμενος μπορεί να ξεκινήσει, αμέσως, την επαγγελματική του δραστηριότητα, δηλαδή, την άσκηση της λειτουργίας του και ελέγχεται σε χρόνο πραγματικής λειτουργίας, εκ των υστέρων και όχι εκ των προτέρων, όπως συνέβαινε μέχρι σήμερα.

Να πω, ότι μετά την πλήρη εφαρμογή του ολοκληρωμένου πληροφοριακού συστήματος, η υποβολής της γνωστοποίησης θα γίνεται ηλεκτρονικά και στο μεταβατικό στάδιο, στην αρμόδια αρχή, εγγράφως.

Ο λόγος για τον οποίον εισήχθη η γνωστοποίηση, είναι, ακριβώς, για να μπορέσει να αντικαταστήσει, σε μεγάλο βαθμό, τις υπάρχουσες διαδικασίες αδειοδότησης, ιδίως στις περιπτώσεις εκείνες, κύριες και συνάδελφοι, όπου το επίπεδο του κινδύνου για το δημόσιο συμφέρον είναι τέτοιας χαμηλής έντασης και έκτασης που, λαμβανομένης υπόψη της πιθανότητας επέλευσης και των επιπτώσεών του, δικαιολογείται η υπαγωγή της συγκεκριμένης δραστηριότητας σε γνωστοποίηση.

Εισάγεται, επίσης και η έννοια της έγκρισης. Έγκριση είναι, θα έλεγα, η πράξη της αρμόδιας αρχής, η διοικητική διαδικασία, που αποτελεί προαπαιτούμενο για την άσκηση οικονομικής δραστηριότητας σε συγκεκριμένο χώρο και εγκατάσταση. Συνοδεύεται πάντα από την πραγματοποίηση προηγούμενων ελέγχων, πριν από τη διαδικασία των εγκρίσεων.

Να πω, εδώ, ότι στη διαδικασία της έγκρισης υπάγονται οι δραστηριότητες οι οποίες κατατάσσονται, σύμφωνα με την κατάταξη που είπα, σε δραστηριότητες υψηλού ρίσκου σε ό,τι αφορά τις βλάβες συγκεκριμένων πτυχών του δημοσίου συμφέροντος και το επίπεδο του κινδύνου θα πρέπει να τέτοιο, που λαμβανομένου υπόψη της πιθανότητας επέλευσής του και των επιπτώσεών του, δικαιολογείται η υπαγωγή της οικονομικής δραστηριότητας στην υποχρέωση αυτή.

Εισάγονται δύο ερμηνευτικοί κανόνες για την αποφυγή, θα έλεγα, παρερμηνειών. Μέχρι την πλήρη υπαγωγή, ορισμένοι … (δεν ακούγεται) στο καθεστώς του παρόντος νόμου, εξακολουθούν να υφίστανται οι διατάξεις της κείμενης νομοθεσίας και ότι η υπαγωγή της εγκατάστασης και λειτουργίας ορισμένης οικονομικής δραστηριότητας στο καθεστώς του παρόντος νόμου, δεν απαλλάσσει τον υπόχρεο από την υποχρέωσή του για την άσκηση των ισχυουσών διατάξεων που διέπουν κατά τα λοιπά την άσκηση της δραστηριότητάς του.

Μια άλλη καινοτομία, θα έλεγα, η σημαντικότερη του παρόντος νομοσχεδίου, είναι ότι η διενέργεια των ελέγχων της οικονομικής δραστηριότητας, γίνεται μετά την έναρξη της λειτουργίας της επιχείρησης και σε χρόνο πραγματικής λειτουργίας αυτής. Είναι έλεγχοι που γίνονται, ακριβώς, για τη διασφάλιση του δημόσιου συμφέροντος. Δεν είναι τυπικοί έλεγχοι, θα έλεγα, των απαιτούμενων δικαιολογητικών ούτε επιτόπιες αναποτελεσματικές αυτοψίες σε χρόνο μη πραγματικής λειτουργίας.

Η επιχείρηση και κατ' επέκταση, ο υπόχρεος αυτής, καθίσταται υποκείμενο ελέγχου αμέσως μετά τη γνωστοποίηση. Σε περίπτωση παράλειψης αυτής από το χρόνο όπου έπρεπε να υποβάλει τη γνωστοποίηση και ελέγχθηκε, όπως είπα κατά κόρον, εκ των υστέρων και όχι εκ των προτέρων.

Κυρίες και κύριοι συνάδελφοι, έχει πολλά οφέλη αυτό το νομοσχέδιο: Πρώτον, γιατί συντομεύει, πάρα πολύ σημαντικά, το χρόνο έναρξης των οικονομικών δραστηριοτήτων και δεεύτερον, γιατί μειώνει το διοικητικό βάρος των επιχειρήσεων και συνεπακόλουθα, την απασχόληση κρίσιμων ανθρώπινων πόρων της διοίκησης.

Οι εκ των υστέρων έλεγχοι, ως επί το πλείστον, θα λάβουν χώρα αμέσως, καθώς ανθρώπινοι πόροι που μέχρι σήμερα απασχολούνταν, στη συντριπτική τους πλειοψηφία, σε ποσοστό σχεδόν 100%, με τον έλεγχο δικαιολογητικών και πιστοποιητικών, θα μπορούν τώρα να μετατοπιστούν και να αποτελέσουν το δυναμικό εκείνο που θα απαιτείται για την πραγματοποίηση των πραγματικών και ουσιαστικών ελέγχων κατά τη διάρκεια λειτουργίας των επιχειρήσεων.

Υπάρχουν κάποιες συγκεκριμένες αρχές που διέπουν, πλέον, τους ελέγχους. Είναι η αρχή της νομιμότητας, της ανεξαρτησίας του εποπτεύοντος οργάνου από το εποπτευόμενο μέρος της επιχείρησης, η αρχή της διαφάνειας, της σαφήνειας, της αποτελεσματικότητας, της αποδοτικότητας, του σεβασμού των νομίμων δικαιωμάτων του εποπτευόμενου, της αναλογικότητας των ονομαστικών μέτρων σύμφωνα με τον επιδιωκόμενο σκοπό και γενικά, όλες αυτές οι αρχές που πρέπει να διέπουν το πλαίσιο των ελέγχων.

Βασικό εργαλείο και καινοτομία του συστήματος αυτού, του νέου θεσμικού πλαισίου, είναι η εισαγωγή του ολοκληρωμένου πληροφοριακού συστήματος άσκησης δραστηριοτήτων και ελέγχου, το οποίο θα ενισχύει και τις δραστηριότητες των γνωστοποιήσεων και τις δραστηριότητες των εγκρίσεων και τον έλεγχο που πρέπει να πραγματοποιείται. Προβλέπει τη δημιουργία ενός μητρώου για κάθε επιχείρηση στην οποία, με τη μορφή φακέλου, θα αναφέρονται οι γνωστοποιήσεις που έχει κάνει, οι εγκρίσεις που τυχόν έχει λάβει και οι έλεγχοι που έχουν πραγματοποιηθεί.

Γενικά, θα τηρείται για κάθε επιχείρηση ένα συγκεκριμένο ιστορικό. Θα διαλειτουργεί το πληροφοριακό σύστημα με τη Γενική Γραμματεία Δημοσίων εσόδων και τη Γενική Γραμματεία Πληροφοριακών Συστημάτων του Υπουργείου Οικονομικών, αλλά και με κάθε άλλη, θα έλεγα, βάση δεδομένων και θα μπορούν να ανταλλάσσονται δεδομένα, ακριβώς για την ηλεκτρονική διεκπεραίωση της όλης διαδικασίας.

Ως προς το ειδικό μέρος, ο πρώτος τομέας ο οποίος εντάσσεται στο παρόν νομοθετικό πλαίσιο αφορά την μεταποίηση τροφίμων και ποτών. Ο γενικός κανόνας, είναι, ότι η μεταποίηση τροφίμων και ποτών υπάγεται στο σύνολο της, πλην των δραστηριοτήτων παραγωγής ζάχαρης και μεταποίησης προϊόντων ζωικής προέλευσης, στη διαδικασία της γνωστοποίησης.

 Επίσης, απαλείφεται ένας σημαντικός αριθμός δικαιολογητικών. Πρώτα απ' όλα, η υποχρέωση λήψης βεβαίωσης καταλληλότητας, καθώς επίσης και η υποχρέωση λήψης σύμφωνης γνώμης υγειονομικής καταλληλότητας, γιατί από το ενωσιακό δίκαιο και τη συγκριτική επισκόπηση του με τις καλύτερες διεθνείς πρακτικές, αποδείχθηκε ότι τα δικαιολογητικά αυτά επουδενί προστατεύουν την κείμενη νομοθεσία για τη διασφάλιση της ασφάλειας των τροφίμων. Επίσης, απαλείφεται η υποχρέωση λήψης βεβαίωσης συνδρομής νόμιμων προϋποθέσεων για όλες τις δραστηριότητες, που η υποχρέωση αυτή αποτελεί προαπαιτούμενο για την άσκηση, την έναρξη της οικονομικής δραστηριότητας.

Ο δεύτερος τομέας, υπάγεται στο ειδικό μέρος στο πεδίο εφαρμογής του παρόντος νόμου, είναι τα καταστήματα υγειονομικού ενδιαφέροντος. Στα καταστήματα υγειονομικού ενδιαφέροντος καταργείται η προέγκριση, καθώς επίσης και η συνεπακόλουθη διαδικασία της έκδοσης άδειας λειτουργίας από την επιτροπή ποιότητας ζωής των δήμων, δηλαδή ένα όργανο που απαρτίζεται ως επί το πλείστον από αιρετούς και αποφαίνονταν μέχρι σήμερα λόγω των στρεβλώσεων και της παθογένειας που είχε αναπτυχθεί στο σύστημα αδειοδότησης των καταστημάτων υγειονομικού ενδιαφέροντος. Αυτή η διαδικασία διαπνέονταν από μικροπολιτικά συμφέροντα, καθώς επίσης αποτελούσε και μια εστία διαπλοκής και διαφθοράς μεταξύ των συναλλασσόμενων.

Πλέον, η διαδικασία θα έχει ως εξής. Ο προϊστάμενος του δήμου, όπου προτίθεται ο ενδιαφερόμενος να ασκήσει την οικονομική του δραστηριότητα, χορηγεί μια βεβαίωση που θα δίνεται σύμφωνα με τις επιτρεπόμενες χρήσεις γης και τις όποιες κανονιστικές διατάξεις έχουν εκδοθεί για το δήμο, που θα επιτρέπει την τοποθέτηση του συγκεκριμένου καταστήματος υγειονομικού ενδιαφέροντος στο συγκεκριμένο τόπο και συγκεκριμένη εγκατάσταση. Μετά τη βεβαίωση, για την οποία για πρώτη φορά προβλέπεται χρόνος έκδοσής της, εντός δεκαπέντε ημερών και θα έχει συγκεκριμένη αιτιολογία και θα μπορεί να προσβάλλεται κατά τη διοικητική διαδικασία, ο ενδιαφερόμενος μπορεί να γνωστοποιεί την έναρξη της λειτουργίας του στην αρμόδια αρχή.

Θα αναφερθώ στον τρίτο τομέα, που αφορά τις ξενοδοχειακές υποδομές και τα τουριστικά καταλύματα. Ο κανόνας και εδώ είναι, ότι καταργείται η προηγούμενη προϋπόθεση αδειοδότησης και ότι υπάγονται τα καταστήματα αυτά στην διαδικασία της γνωστοποίησης, με μια διαφορά. Από την έναρξη εφαρμογής του ολοκληρωμένου πληροφοριακού συστήματος ή σε κάθε περίπτωση από τις 30/9/2017. Καταργείται και εδώ μια σημαντική σωρεία δικαιολογητικών, ακόμη και στο μεταβατικό στάδιο που ισχύει το ειδικό σήμα λειτουργίας. Καταρχήν, ο χρόνος για τη χορήγηση του μειώνεται από τις 50 ημέρες που ίσχυε μέχρι σήμερα στις 28. Επίσης, μεταξύ άλλων καταργείται η υποχρέωση προσκόμισης αρχιτεκτονικών σχεδίων.

Θα κλείσω λέγοντας ότι περιλαμβάνονται και λοιπές διατάξεις, επειδή αναφέρθηκε η πυροσβεστική, που αποδείχθηκαν στη μεγαλύτερη πλειοψηφία τους από τις αρμόδιες πυροσβεστικές υπηρεσίες, καθώς και διατάξεις οι οποίες αφορούν την άσκηση της βιομηχανικής δραστηριότητας με την οποία επέρχονται αλλαγές στον θεμελιώδη νομό αυτής, στον ν.3982/2011. Επιφυλάσσομαι, κυρία Πρόεδρε, για τα επόμενα στη συζήτηση επί των άρθρων.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Θα σας διαβάσω τον κατάλογο των φορέων. Προτάθηκαν 23 φορείς, εκ των οποίων επέλεξα 18. Θα σας διαβάσω τη δική μου πρόταση για να μου πείτε αν συμφωνείτε, ώστε να αρχίσουν οι υπηρεσίες να τους ειδοποιούν. Είναι οι ΣΕΒ, ΕΒΕΑ, ΕΒΕΑΠ, ΓΣΕΒΕΕ, ΣΕΒΤ, Ξενοδοχειακό Επιμελητήριο Ελλάδας, ΣΕΤΕ, ΣΕΠΟΑ, ΚΕΔΕ, ΕΝΠΕ, Σύνδεσμος Τουριστικών Καταλυμάτων, Κεντρικό Επιμελητήριο Ελλάδας, Σωματείο Ελλήνων Αρχαιολόγων, Συνήγορος Καταναλωτή, Συμπαραστάτης ΠΕΑ, Ελληνική Εταιρεία Περιβάλλοντος Πολιτισμού, Δίκτυο Πολιτών και Φορέων για το Ιστορικό Κέντρο.

Λοιπόν, είναι 18 φορείς. Βέβαια, το είπα, και ο Σύνδεσμος Τουριστικών Καταλυμάτων.

ΑΘΑΝΑΣΙΟΣ (ΣΑΚΗΣ) ΒΑΡΔΑΛΗΣ (Ειδικός Αγορητής του ΚΚΕ): Την Ομοσπονδία Εργαζομένων στις Περιφέρειες;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εντάξει.

ΑΘΑΝΑΣΙΟΣ (ΣΑΚΗΣ) ΒΑΡΔΑΛΗΣ (Ειδικός Αγορητής του ΚΚΕ): Οι περισσότερες αρμοδιότητες αφαιρούνται από τις Περιφέρειες. Καλείτε την ΕΝΠΕ και δεν καλείτε τους εργαζόμενους;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλέσαμε την ΕΝΠΕ και τον Περιφερειακό Συμπαραστάτη του Πολίτη και της Επιχείρησης της Περιφέρειας Αττικής.

ΑΘΑΝΑΣΙΟΣ (ΣΑΚΗΣ) ΒΑΡΔΑΛΗΣ (Ειδικός Αγορητής του ΚΚΕ): Μα, εδώ οι εργαζόμενοι έχουν συγκεκριμένες επιπτώσεις από το σχέδιο νόμου. Το Περιφερειακό Συμπαραστάτη του Πολίτη θα καλέσετε;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Βαρδαλή, θα καλέσουμε και το ΟΣΥΑΠΕ.

ΑΘΑΝΑΣΙΟΣ (ΣΑΚΗΣ) ΒΑΡΔΑΛΗΣ (Ειδικός Αγορητής του ΚΚΕ): Εντάξει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τέλος, συμφωνούμε να έρθει και η Ελληνική Εταιρεία Περιβάλλοντος και Πολιτισμού. Για να μπορέσουμε να ολοκληρώσουμε θα καλέσουμε 19 φορείς στην Επιτροπή μας.

Τον λόγο έχει η κυρία Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της ΝΔ): Κυρία Πρόεδρε, θα είμαι σύντομη, διότι δεν έχω τον ίδιο ενθουσιασμό που έχει η κυρία Τζάκρη για το νομοσχέδιο.

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Δεν το φτιάξατε εσείς.

 ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της ΝΔ): Επειδή, ακριβώς, το έφτιαξαν οι θεσμοί, όπως πληροφορηθήκαμε, θέλω να θυμίσω…

 ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Εμείς το φτιάξαμε.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας παρακαλώ μην διακόπτετε. Κυρία Τζάκρη, αφήστε την Εισηγήτρια να τοποθετηθεί.

 ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της ΝΔ): Κυρία Πρόεδρε, επειδή είμαι παλαιά κοινοβουλευτικός, συνηθίζω να παίρνω τους βουλευτές στα σοβαρά όταν κάνουν δηλώσεις. Επομένως, με την προηγούμενη δήλωση, η κυρία Τζάκρη μας εξήγησε ότι από τις 10 Νοέμβριου του 2015, δηλαδή ένα χρόνο πριν, η ίδια είχε εξαγγείλει τη ρύθμιση περί οικονομικής δραστηριότητας και στη συνέχεια στις 29 Μαρτίου του 2016 ανακοινώθηκε στο Κυβερνητικό Συμβούλιο Οικονομικής Πολιτικής, ότι οι προτάσεις θα είναι έτοιμες τον Ιούνιο. Ταυτόχρονα, από τον Αύγουστο του 2016, καταλήξαμε σήμερα το Νοέμβριο του 2016 να το κουβεντιάζουμε με τη μορφή του επείγοντος. Αντιλαμβάνεστε, λοιπόν, ότι η μοναδική εξήγηση την οποία προσωπικά μπορώ να δώσω, είναι ότι ή η Κυβέρνηση έχει απόλυτη «τρικυμία στο κρανίο» και ίχνος προγραμματισμού ή πραγματικά κάτι άλλο συνέβαινε και περίμενε αυτό το νομοσχέδιο, όπως μας ανέφερε η κυρία Τζάκρη να το γράψουν οι θεσμοί, να μεταφραστεί και σε καλά ελληνικά και να το φέρουν στην αρμόδια Διαρκή Επιτροπή Παραγωγής και Εμπορίου της Βουλής.

 ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Η ίδια είπατε ότι το νομοσχέδιο ήταν από τον Αύγουστο.

 ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της ΝΔ): Κυρία Τζάκρη, αντιλαμβάνομαι και σέβομαι τον εκνευρισμό σας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας παρακαλώ αφήστε την Εισηγήτρια να τοποθετηθεί.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της ΝΔ): Κυρία Τζάκρη, ψυχραιμία. Δεν χρειάζεται να είστε τόσο εκνευρισμένη.

Κυρία Πρόεδρε, εν πάση περιπτώσει, αυτό το νομοσχέδιο είναι μια οπισθοδρόμηση. Είναι μια οπισθοδρόμηση σε σχέση με το ν. 4262/14. Αναφέρομαι στο νόμο του συναδέλφου Κωστή Χατζηδάκη. Ο νόμος αυτός πραγματικά, τότε, αποτέλεσε τομή στην απλούστευση της αδειοδότησης των επιχειρήσεων. Ταυτόχρονα, επειδή οι συνάδελφοι ΣΥΡΙΖΑ – ΑΝΕΛ προσποιείστε ότι δεν θυμάστε τι έλεγε ο νόμος, θέλω να σας θυμίσω ορισμένα πράγματα.

Είχε εισαγάγει σύστημα απλής αδειοδότησης με δήλωση αυτοσυμμόρφωσης, με τήρηση προτύπων και προδιαγραφών ανά δραστηριότητα και με διεξαγωγή ελέγχων κατά τη λειτουργία από πιστοποιημένους φορείς. Μάλιστα, προέβλεπε την αυθημερόν ολοκλήρωση της αδειοδότησης σε πολλές περιπτώσεις. Ο νόμος, τότε, είχε χαιρετιστεί από το σύνολο της επιχειρηματικής κοινότητας και από το Νοέμβριο του 2014 άρχισαν να εκδίδονται υπουργικές αποφάσεις για την απλοποίηση της αδειοδότησης σε 897 επαγγέλματα και 103 δραστηριότητες. Και μετά τι έγινε, κυρίες και κύριοι συνάδελφοι; Μετά ήρθατε στην εξουσία, εσείς, οι ΣΥΡΙΖΑ – ΑΝΕΛ, και ο νόμος μπήκε στο «ψυγείο». Από τις αρχές του 2015 ο αρμόδιος Υπουργός, κ. Σταθάκης, είχε δηλώσει ότι θα έφερνε νόμο που θα βελτίωνε τον ν. 4262, αλλά δεν έγινε τίποτα. Επί 22 μήνες δεν πήρατε ούτε μια απόφαση, προκειμένου να διευκολύνετε την επιχειρηματικότητα. Δεν συνεχίσατε την περαιτέρω κατάργηση αδειών, πιστοποιητικών, εγκρίσεων και άλλων δεκάδων αχρείαστων εγγράφων, που εμποδίζουν την οικονομική δραστηριότητα.

Σε μια εποχή όπου η οικονομία χρειάζεται να πάρει μπροστά, όπου οι Έλληνες επιχειρηματίες χρειάζονται τη διευκόλυνση του κράτους για να ανοίξουν επιχειρήσεις και να δημιουργηθούν δουλειές, η κυβέρνηση επέλεξε να ταΐσει το τέρας της γραφειοκρατίας. Αδιαφόρησε επί δύο χρόνια για το περιβάλλον των αδειοδοτήσεων και ξαφνικά στις 13 Αυγούστου 2016 έθεσε προς διαβούλευση αυτό το προχειρογραμμένο νομοσχέδιο, το οποίο έφερε σήμερα, μετά από τρεισήμισι μήνες, στη Βουλή, ως επείγον. Με άλλα λόγια, μόλις ήρθαν τα δύσκολα στην αξιολόγηση, θυμηθήκατε να καταθέσετε το νομοσχέδιο.

Κύριοι της κυβέρνησης, αυτά δεν είναι σοβαρά πράγματα. Καθυστερήσατε δύο χρόνια να φέρετε τις προτεινόμενες διατάξεις αφήνοντας στην αναμονή χιλιάδες Έλληνες επιχειρηματίες. Και υπάρχει και χειρότερο. Ο προτεινόμενος νόμος προβλέπει μεταβατικό στάδιο δύο ετών, καθώς πρόκειται να τεθεί ουσιαστικά σε ισχύ την 1η Ιανουαρίου του 2019. Δηλαδή, μιλάμε για συνολική καθυστέρηση τεσσάρων ετών στη ρύθμιση των αδειοδοτήσεων με αποκλειστική ευθύνη της κυβέρνησής σας. Αναρωτιέμαι, ποιος σοβαρός άνθρωπος θα ξεκινήσει οικονομική δραστηριότητα στη χώρα που θα ξέρει ότι όλα θα κινούνται στο περίπου μέχρι το 2019. Η Ν.Δ. περιμένει από την κυβέρνηση εξηγήσεις για αυτή την εικόνα.

Έρχομαι στο πνεύμα του νόμου. Εδώ έχουμε πράγματι μία διαφορά φιλοσοφίας. Ο ν. 4262 προέβλεπε ρητά τις διαδικασίες υπαγωγής σε κάθε κατηγορία άσκησης οικονομικής δραστηριότητας: έκδοση Προεδρικού Διατάγματος, διαβούλευση, γνωμοδότηση Επιτροπής Ανταγωνισμού κ.λπ.. Για την εφαρμογή του δόθηκε προθεσμία 8 μηνών, εκτός ελαχίστων περιπτώσεων, μετά την παρέλευση του οποίου ο Υπουργός Ανάπτυξης θα μπορούσε με μια υπογραφή να προχωρήσει στην προσαρμογή της νομοθεσίας.

Πρακτικά, λοιπόν, εμείς, ως φιλελεύθερο κόμμα, αποδεχόμαστε την πλήρη ελευθερία στην άσκηση οικονομικών δραστηριοτήτων. Ως ασφαλιστική δικλίδα δίνουμε στο κράτος δυνατότητα να περιορίσει και να ελέγχει τις δραστηριότητες που ενδεχομένως θέτουν σε κίνδυνο το δημόσιο συμφέρον. Το παρόν νομοσχέδιο λέει ακριβώς το αντίθετο. Καμιά οικονομική δραστηριότητα στη χώρα δεν μπορεί να ασκείται ελευθέρως, χωρίς να έχει υπαχθεί σε καθεστώς γνωστοποίησης ή έγκρισης.

Για ακόμη μια φορά η ελληνική οικονομία γίνεται δέσμια των ιδεοληψιών της κυβέρνησης. Παρουσιάζετε ως μεταρρύθμιση μια σκληρά κρατικίστικη πολιτική που αποδεδειγμένα δεν οδηγεί πουθενά. Δεν διευκολύνει την επιχειρηματικότητα, δεν στηρίζει την οικονομική δραστηριότητα, δεν δημιουργεί νέες θέσεις εργασίας που τόσο έχει ανάγκη ο τόπος.

Επειδή η κυβέρνηση είναι πρωταθλήτρια στις μετονομασίες εισάγει με το νομοσχέδιο νέους όρους. Αφού μετονόμασε την τρόικα σε θεσμούς, αφού οι συζητήσεις στα Υπουργεία έγιναν συζητήσεις στα ξενοδοχεία, τώρα η αδειοδότηση βαπτίζεται γνωστοποίηση.

Η Ν.Δ. θα περίμενε περισσότερη σοβαρότητα όταν συζητάμε για την οικονομία. Οι μεταρρυθμίσεις που χρειάζεται η χώρα δεν μπορούν να εξαντλούνται σε μετονομασίες και επικοινωνιακά τεχνάσματα. Θα σας παρακαλούσα, πάρα πολύ, να συλλογιστείτε το βάρος της ευθύνης μας, διότι στην ουσία με το νόμο δεν προχωράτε σε γενναίες μεταρρυθμίσεις. Στο κείμενο δεν γίνεται λόγος για απλοποίηση διαδικασιών. Αφού πρώτα περιορίζεται το πεδίο εφαρμογής του νομού σε λιγότερες δραστηριότητες δεν περιγράφονται πουθενά οι διαδικασίες ελέγχου και εποπτείας. Υπάρχει μια γενική αναφορά επί της αρχής χωρίς να προσδιορίζεται τίποτε ειδικό, όπως π.χ. το περιεχόμενο της διαδικασίας αυτοψίας. Υπάρχουν, λοιπόν, ερωτηματικά και χρήζουν απάντησης. Επιπλέον, δεν ορίζονται διαδικασίες διαβούλευσης, όπως ρητά και αναλυτικά αναφερόταν στον ν. 4262. Και εκεί τα πράγματα είναι θολά.

Ακόμη, αυξάνεται το κόστος για την έναρξη δραστηριότητας, βάζοντας παράβολα εκεί που δεν υπήρχαν και ενώ ο προηγούμενος νόμος προέβλεπε παράβολα μόνον για τους ασκούντες οικονομική δραστηριότητα, δηλαδή, υπό καθεστώς έγκρισης λειτουργίας, στο σημερινό νομοσχέδιο προβλέπεται παράβολα για όλες τις κατηγορίες οικονομικών δραστηριοτήτων.

Και σας ερωτώ: Διευκολύνετε πραγματικά με αυτόν τον τρόπο την επιχειρηματικότητα με υψηλότερο κόστος; Με αυτό τον τρόπο θα γίνει ανταγωνιστική η οικονομία;

Συνεχίζω με την άλλη προχωρημένη καινοτομία που εισάγεται. Εγκαταλείπετε πλήρως την ιδέα των προτύπων και της πιστοποίησής τους και δεν αρκείστε σ' αυτό. Ο προηγούμενος νόμος έδινε τη δυνατότητα σε ιδιωτικούς φορείς που έχουν πιστοποιηθεί από το κράτος, να αναλαμβάνουν τον έλεγχο εφαρμογής των διατάξεων.

Τώρα, εσείς, θεσπίζετε την ευκαιριακή συνδρομή των ιδιωτικών φορέων στη διαδικασία ελέγχου των αδειοδοτήσεων, χωρίς να λέτε, ποιοι θα είναι αυτοί οι φορείς. Τα κριτήρια είναι ασαφή και με ό,τι αυτό συνεπάγεται για την προστασία του δημόσιου συμφέροντος.

Επίσης, λέτε, ότι η αδειοδότηση θα γίνεται μέσω του Ολοκληρωμένου Πληροφοριακού Συστήματος Άσκησης Δραστηριοτήτων και Ελέγχου, του λεγόμενου, «Ο.Π.Σ.Α.Δ.Ε.». Είναι πολύ ωραία ιδέα, δεν διαφωνούμε καθόλου.

Πραγματικά, θα επιταχύνει τη διαδικασία, παρόμοιο σύστημα προέβλεπε και ο ν.4262, μόνον που σας ξέφυγε μια λεπτομέρεια. Το πληροφοριακό σύστημα για το οποίο πανηγύριζε πριν από λίγο η κυρία Τζάκρη, δεν είναι ακόμη έτοιμο. Τι θα γίνει στο μεταξύ; Που θα απευθύνεται ο ενδιαφερόμενος;

Είναι δυνατόν να νομοθετείτε χωρίς να έχετε εξασφαλίσει το αναγκαίο πλαίσιο εφαρμογής των διατάξεων;

Αφού, θεωρείτε την πλατφόρμα την οποία πρώτοι εμείς θεσπίσαμε το 2014 κομβικής σημασίας για την αδειοδοτική διαδικασία, γιατί δεν την υλοποιήσατε τόσο καιρό;

Εκτός των άλλων, με το νομοσχέδιο καταργείται η δυνατότητα συνολικής αντιμετώπισης του κρίσιμου ζητήματος των εμπορικών και βιομηχανικών πάρκων, προς ενίσχυση της επιχειρηματικής δραστηριότητας. Θα σας παρακαλούσα να το προσέξετε αυτό, ιδιαίτερα, κύριε Υπουργέ. Πρόκειται για τους γνωστούς οργανωμένους υποδοχής δραστηριοτήτων, που πραγματικά μπορούν να βάλουν σε τάξη και να νοικοκυρέψουν, την οικονομική δραστηριότητα. Με την στρατηγική σας, θα χαθεί μια μεγάλη ευκαιρία για την ελληνική επιχειρηματικότητα και ειλικρινά, δεν αντιλαμβανόμαστε το σκεπτικό σας.

Κυρίες και κύριοι συνάδελφοι, η Ν.Δ., δεν κάνει αντιπολίτευση για την αντιπολίτευση. Ως κατεξοχήν υπεύθυνη πολιτική δύναμη της χώρας, στηρίζουμε όλα όσα βαίνουν στη σωστή κατεύθυνση, όλα όσα βελτιώνουν το οικονομικό κλίμα και δημιουργούν συνθήκες ανάπτυξης.

Στο παρόν νομοσχέδιο το οποίο έρχεται με 2 χρόνια καθυστέρηση, θα εφαρμοστεί πλήρως σε άλλα 2 χρόνια, υπάρχουν και ορισμένες θετικές διατάξεις. Για παράδειγμα, προβλέπεται η υιοθέτηση του συστήματος αυτοελέγχου HΑCCP, για τα καταστήματα υγειονομικού ενδιαφέροντος. Πρόκειται, για το πρωτόκολλο ανάλυσης κινδύνων και κρίσιμων σημείων ελέγχου, που διασφαλίζει την ποιότητα των τροφίμων στα σημεία πώλησης. Είναι θετική εξέλιξη και πράγματι θα προστατεύσει τη δημόσια υγεία.

Επίσης, θετικά, αποτιμούμε την κατηγοριοποίηση των οικονομικών δραστηριοτήτων κατά τρόπο ενιαίο με την χρήση του κωδικού αριθμού δραστηριότητας. Η διάταξη αυτή θα διευκολύνει τους ενδιαφερόμενους και χωρίς αμφιβολία κινείται στη σωστή κατεύθυνση.

Κυρίες και κύριοι συνάδελφοι, το παρόν νομοσχέδιο αποτελεί παράδειγμα, δήθεν μεταρρυθμιστικής πολιτικής. Στην ουσία, παρουσιάζει ως πρωτοποριακό, ό,τι θετικό έχει εισάγει ο ν.4262 και ταυτόχρονα, καταλύει διαδικασίες, που σκοπό είχαν τον αντικειμενικό και διαφανή τρόπο αδειοδότησης, ξηλώνει το πλαίσιο άσκησης εποπτείας και ελέγχου και κυρώσεων, ακυρώνοντας την διοίκηση, εκεί που η παρουσία απαιτείται, δηλαδή, αποτυπώνει την γνωστή «συνταγή» ΣΥΡΙΖΑ.

Θα ήθελα σε αυτό το σημείο να μου επιτρέψετε με την ιδιότητα του τέως δημάρχου Αθηναίων, να επιστήσω την προσοχή στην Κυβέρνηση για ορισμένες διατάξεις, οι οποίες αφορούν, την έλλειψη ή την μη αδειοδότηση καταστημάτων τα οποία θα παίζουν μουσική στις πόλεις μας και στις διάφορες γειτονιές είτε της Αθήνας είτε της υπόλοιπης Ελλάδας.

Δεν θα βρείτε κανέναν, κυρίες και κύριοι συνάδελφοι, ο οποίος θα συμφωνήσει με αυτή τη λογική, κανέναν απολύτως.

Σήμερα, είναι αδιανόητο και δεν είναι τυχαίο, ότι οι φορείς τους οποίους κάλεσε η κυρία Πρόεδρος, και με τους οποίους μίλησα και εγώ χθες, είχαν τόσο έντονη ανησυχία και άρνηση για την λειτουργία αυτή. Δεν υπάρχει κανείς που να συμφωνεί, κυρίες και κύριοι συνάδελφοι. Ας τα λέει η Παγκόσμια Τράπεζα ή ο οποιοσδήποτε θεσμός, από τον οποίο περίμενε η κυρία Τζάκρη, να της δώσει την άδεια για να καταθέσει το νομοσχέδιο.

Η πραγματικότητα είναι ότι δεν μπορεί να λειτουργεί κατάστημα Υγειονομικού ενδιαφέροντος, χωρίς προτέρα άδεια εάν θα έχει μουσική, στην Ελλάδα ή σε οποιαδήποτε χώρα του κόσμου. Αυτά είναι αδιανόητα. Μπορεί η κυρία Τζάκρη να μετέφερε την άδεια της Επιτροπής των Δήμων και να την μετονόμασε απλοποίηση, επειδή έβαλε τώρα, έναν Δημοτικό Διευθυντή να δίνει την άδεια εκ προτέρων. Δεν με ενδιαφέρει. Είναι άνευ οποιασδήποτε σημασίας, εάν την καλύπτει και είναι ευτυχής με αυτή τη ρύθμιση, το ίδιο μου κάνει εμένα. Αυτό όμως που δεν μου κάνει το ίδιο, είναι ότι δεν υπάρχουν βασικοί κανόνες, δεν μπορεί να καταργηθούν από την Τοπική Αυτοδιοίκηση.

Και θα μου επιτρέψετε, επίσης, να πω, ότι αυτή η αλαζονική τοποθέτηση, ότι οι άνθρωποι της Τοπικής Αυτοδιοίκησης είναι αμφισβητούμενης εντιμότητας και λειτουργούν με αδιαφανή κριτήρια, εμένα με βρίσκει κάθετα αντίθετη. Λυπάμαι, πάρα πολύ, αλλά το ίδιο ισχύει για οποιονδήποτε έχει τη δυνατότητα να δίνει ή να μη δίνει άδειες.

Η Ν.Δ. θα καταθέσει στον κύριο Υπουργό, τρεις από τις Διατάξεις του Ν. 4262, τις οποίες θεωρεί κομβικές. Τις έχω παραδώσει ήδη στον κ. Υπουργό. Θεωρούμε, ότι αυτό είναι κομβικής σημασίας. Και ταυτόχρονα, επειδή αυτό δεν το έχουμε γραμμένο γιατί δεν φανταζόμουν ότι θα έρθει πραγματικά, δεν υπήρχε στον Ν. 4262, θα μας δοθεί αύριο η δυνατότητα, στη συζήτηση με την Αυτοδιοίκηση να αλλάξουμε, ελπίζω, τις Διατάξεις αυτές, δίνοντας κατευθείαν στην Αυτοδιοίκηση τη δυνατότητα αδειοδότησης, με ταχύτατες διαδικασίες. Αλλά είναι αδύνατον, βασικές αρχές ελέγχου της πυρασφάλειας ή της μουσικής, σε ένα κατάστημα, να τις ξεχάσουμε με τη λογική της εύκολης αδειοδότησης, να μην προστατέψουμε το δημόσιο συμφέρον.

Επιτρέψτε μου, κυρίες και κύριοι συνάδελφοι, από την προσωπική μου εμπειρία, να σας πω ότι υπάρχουν Κέντρα, τα οποία μπορεί να πηγαίνουν τρεις και τέσσερις ορόφους κάτω, να μπαίνουν εκατό παιδιά, νεολαία, μέσα. Δεν είναι δυνατόν να συμβαίνουν αυτά. Θεωρώ, ότι χρειάζονται άδειες από την Τοπική Αυτοδιοίκηση, για ορισμένα από αυτά τα καταστήματα, για να λειτουργήσουν σωστά.

Σε ό,τι αφορά τις επιμέρους Διατάξεις για τα άρθρα, θα τοποθετηθούμε μετά. Επιφυλάσσομαι ως προς την ψήφο επί της αρχής, περιμένοντας την απάντηση του κ. Υπουργού για τα θέματα τα οποία έχουμε θέσει.

Ευχαριστώ.

ΑΛΕΞΑΝΔΡΟΣ ΤΡΑΝΤΑΦΥΛΛΙΔΗΣ: Κυρία Πρόεδρε, ζήτω το λόγο επί της Διαδικασίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Παρακαλώ κύριε Τριανταφυλλίδη.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Κυρία Πρόεδρε, όπως επιβεβαίωσα από το κατάλογο που αναγνώσατε και επειδή κάποιοι εδώ μέσα δεν συμφωνούν ότι η χώρα είναι η Αθήνα και η υπόλοιπη Ελλάδα. Δεν ανήκουμε στην υπόλοιπη Ελλάδα. Αφαιρέσατε όλους τους φορείς, ΣΒΒΕ ( Σύνδεσμος Βιομηχανιών Βορείου Ελλάδος), ΕΒΕΘ (Εμποροβιομηχανικό Επιμελητήριο Θεσσαλονίκης), Βιοτεχνικό κ.λπ.. Και επειδή το νομοσχέδιο, δεν αφορά μόνο τις εν δυνάμει επιχειρήσεις εν Αθήνησι. Θερμή παράκληση, τουλάχιστον ένας φορέας από αυτούς που σβήσατε, να είναι από την Περιφέρεια, να είναι από τη Θεσσαλονίκη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Τριανταφυλλίδη, το λαμβάνω σαν παράκληση. Όταν καλούμε τον ΣΕΒ ή το Κεντρικό Επιμελητήριο Ελλάδος, καλύπτονται και τα επιμέρους.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Όχι δεν καλύπτονται. Υπάρχει και η Ελλάδα της Περιφέρειας, που έχει ειδικότερα ζητήματα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Λοιπόν, μη δημιουργείτε ζήτημα από το τίποτα. Θα καλέσουμε, επειδή το ζητάτε, έναν φορέα της Β. Ελλάδος. Δείτε ποιον θέλετε απ' όλους, γιατί έχουμε φτάσει στους 19 και ο χρόνος είναι περιορισμένος.

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Δεν πειράζει έναν παραπάνω, κυρία Πρόεδρε. Να έρθει και ο Σύλλογος Βιομηχάνων Βορείου Ελλάδος, αλλά και το Εμπορικό και Βιομηχανικό Επιμελητήριο Θεσσαλονίκης. Ας έρθουν και τα δύο, δεν έγινε κάτι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ένα από τα δύο, κυρία Τζάκρη, πείτε μου ή όποιος άλλος θέλει να προσθέσει έναν φορέα από τη Β. Ελλάδα. Συνεννοηθείτε, συμπολίτευση και αντιπολίτευση και πείτε μου έναν φορέα.

 ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Ωραία, θα συνεννοηθούμε. Ευχαριστώ πολύ.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιώταρος.

 ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ, κυρία Πρόεδρε.

 Βλέπουμε ότι ήρθε ένα νομοσχέδιο προς συζήτηση - τώρα το πώς ήρθε προς συζήτηση αυτό είναι ένα άλλο θέμα που συζητήθηκε πριν - και μαζί με το νομοσχέδιο που συζητείται λίγο αργότερα, θεωρητικά, διαβάζοντας τον τίτλο «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις», θα έπρεπε όντως να διευκολύνει την επιχειρηματικότητα στην πατρίδα μας, η οποία πλήττεται και βάλλεται από παντού. Διαβάζοντας, όμως, το νομοσχέδιο βλέπουμε ότι δεν έχει να κάνει επ’ ουδενί με την πραγματικότητα και με όσα λέει ο τίτλος του νομοσχεδίου.

 Η ύπαρξη ενός σταθερού και διαχρονικού πλαισίου αδειοδότησης και λειτουργίας των επιχειρήσεων, αποτελεί θεμελιώδη προϋπόθεση για την ομαλή λειτουργία των παραγωγικών κλάδων της εθνικής οικονομίας. Το κράτος οφείλει, αφενός να διευκολύνει την ίδρυση, τη λειτουργία και την ανάπτυξη των επιχειρήσεων και, αφετέρου να διασφαλίζει την προστασία του δημόσιου συμφέροντος από την άσκηση των επιχειρηματικών δραστηριοτήτων σε όλες του τις εκφάνσεις και δη στον τομέα της δημόσιας υγείας και της προστασίας του περιβάλλοντος.

Με λίγα λόγια, αυτό το τέρας της γραφειοκρατίας να παταχθεί, κάτι το οποίο όλοι το λένε, το υπόσχονται, αλλά δε κάνουν τίποτε γι' αυτό, αντιθέτως το διαιωνίζουν με τις πράξεις τους. Και μόνο για το ότι είναι για εμάς μνημονιακή υποχρέωση, είμαστε άκρως επιφυλακτικοί έως αρνητικοί. Και η αποκάλυψη της κυρίας Τζάκρη, που παραδέχθηκε ότι από τη μια η δανειστές μας υποχρεώνουν για τα εν λόγω προαπαιτούμενα, αλλά από την άλλη μας έχουν γραμμένους, διότι δεν έστειλαν τις όποιες διευκρινήσεις μέσα σε οκτώ μήνες κι εμείς καλούμεθα μέσα σε μιάμιση μέρα να τελειώνουμε μ’ ένα ακόμη προαπαιτούμενο, δείχνει την προχειρότητα και από μέρους των δανειστών. Δείχνει και την προχειρότητά σας, όπου δεν πήρατε τα απαραίτητα μέτρα αυτούς τους οκτώ μήνες, προκειμένου να έρθει αυτό το νομοσχέδιο και μάλιστα σωστά - όχι με τα τραγικά λάθη που διαβάσαμε και βρήκαμε εντός και θ’ αναφερθούμε σε κάποια απ' αυτά - την τελευταία στιγμή.

Είναι ένα νομοσχέδιο με πολλές κρυφές παγίδες, όπου, επαναλαμβάνω, διαιωνίζει τη γραφειοκρατία και το αλισβερίσι. Δεν λύνει το ακανθώδες πρόβλημα, αντιθέτως θα δούμε ότι στην πορεία, με όσα λέει κι εάν ψηφιστούν, που θα ψηφιστούν από την πλειοψηφία, στο εν λόγω νομοσχέδιο διαιωνίζεται το πρόβλημα της εξάρτησης του ελεύθερου επαγγελματία, του επιχειρηματία από τις διάφορες αρχές, πέραν του ότι αναιρείτε και ό,τι είχατε ψηφίσει κατά το παρελθόν.

Είναι ένα νομοσχέδιο «η χαρά του εκβιαστή», εντός ή εκτός εισαγωγικών, ή αλλιώς «το αλισβερίσι» και πάλι εντός ή εκτός εισαγωγικών. Απροκάλυπτα πρόχειρο και για ν’ αναφερθούμε σ' αυτή την προχειρότητα του νομοσχεδίου θα σας διαβάσουμε ένα συγκεκριμένο κομμάτι:

Στο άρθρο 21, όπως λέτε, καταργείται η υποχρέωση λήψης βεβαίωσης νόμιμων προϋποθέσεων και γίνεται αναφορά στον νόμο 4303/2014, στο άρθρο 6, όπου και μας παραπέμπει.

Οπότε, διαβάζοντας κάποιος το εν λόγω άρθρο στον συγκεκριμένο νόμο, ο οποίος φέρει ως τίτλο «Παραγωγή και διάθεση ξυδιού», ουδεμία σχέση με αυτό με το οποίο αναφέρεται στο σχέδιο νόμου. Είναι σίγουρο, ότι αυτό το νομοσχέδιο στην πορεία θα κριθεί αντισυνταγματικό από όποιον προσφύγει στα Ελληνικά Δικαστήρια, στα Ευρωπαϊκά, στα Διοικητικά, οπουδήποτε και όλα αυτά λόγω της προχειρότητας της Τρόικας, γιατί αυτή το έφτιαξε, και επαναλαμβάνω εσείς είστε η ηγεσία του Υπουργείου με μάλλον με το να έχετε διακοσμητικό χαρακτήρα. Το ότι όλοι επιθυμούν μια εύκολη αδειοδότηση, δεν σημαίνει ότι θα πρέπει να συνεχίσει να υπάρχει και εξάρτηση μεταξύ του ελεύθερου επαγγελματία, του επιχειρηματία από τους ελεγκτικούς μηχανισμούς.

Πολύ σημαντικό, θα θέλαμε να πούμε, πως είναι όλα αυτά τα οποία θέλετε να περάσετε μέσα από αυτά τα δύο νομοσχέδια που συζητούνται σήμερα, όπου δεν έχουν να κάνουν με πρωτογενή παραγωγή, που είναι και ο μοναδικός πυλώνας ανάπτυξης μιας κοινωνίας πολύπαθης, έστω σε θεωρητικό επίπεδο εάν θέλαμε να βασιστούμε στα λόγια σας, αν και με όλα τα μνημόνια που έχετε φέρει, με τα μέτρα τα οποία έχετε ψηφίσει, την φορολογική καταιγίδα που πλήττει όλους τους ελεύθερους επαγγελματίες, είναι σίγουρο ότι αυτά τα μέτρα ανακούφισης, εντός πολλών εισαγωγικών, δεν πρόκειται να απαλύνουν επ΄ ουδενί τον πόνο των ιδιωτών. Η ως τώρα υφιστάμενη κατάσταση, όσον αφορά το καθεστώς αδειοδότησης των επιχειρήσεων, λειτουργούσε εις βάρος τόσο της επιχειρηματικής δραστηριότητας, όσο και της διασφάλισης του δημοσίου συμφέροντος.

Η πολυνομία και η γραφειοκρατία σε συνδυασμό με τη διαφθορά και την ανεπάρκεια των ελεγκτικών μηχανισμών του Δημοσίου, αποτελούν φαινόμενα τα οποία ταλαιπωρούν το Ελληνικό Κράτος τις τελευταίες δεκαετίες, με διαχρονικές ευθύνες όλων κυβερνήσεων της μεταπολίτευσης και εδώ αναφερόμαστε και στους κυρίους της Ν.Δ., ΠΑ.ΣΟ.Κ. που συγκυβερνούσαν για σαράντα χρόνια και δεν έκαναν τίποτα επί της ουσίας, διότι πολύ απλά βολευόντουσαν από αυτές τις πελατειακές σχέσεις που υπήρχαν μεταξύ των διοικούντων, κυβερνώντων και του απλού κόσμου. Προκειμένου, να λειτουργήσει επιτυχώς ένα περιβάλλον αδειοδότησης και λειτουργίας των επιχειρήσεων, προφανώς και απαιτείται να περιοριστεί η πολυνομία ώστε να υπάρχει ένα σταθερό νομοθετικό πλαίσιο, το οποίο θα είναι κατανοητό και σεβαστό από όλους τους εμπλεκόμενους φορείς και θα είναι το ίδιο για όλους.

Εδώ, να ανοίξω μια πολύ μικρή παρένθεση, θέλετε να φέρετε την ανάπτυξη, ψηφίσατε ότι ψηφίσατε, αυτά όπου στηλιτεύατε κατά το παρελθόν με το Ελληνικό, αλλά είδαμε ότι στην περίπτωση του Ελληνικού, ένας ενδιαφερόμενος υπήρχε στο τέλος, ενώ στην αρχή υπήρχαν εννέα, ίσως και περισσότεροι, αλλά δεν είχε κανείς τους το συγκεκριμένο πλαίσιο στο οποίο θα έπρεπε να καταθέσει χαρτιά, το λεγόμενο κλειστό φάκελο, άλλαζαν όλα, όπως γίνεται δυστυχώς στην νεοελληνική κοινωνία. Αυτονόητη, επίσης, είναι η άμεση ανάγκη πάταξης της γραφειοκρατίας, ώστε να υπάρχει απλοποίηση των απαιτούμενων διαδικασιών προκειμένου να δοθούν κίνητρα και να διευκολυνθούν έτσι οι επιχειρηματικές προσπάθειες.

Αυτό όμως πώς θα γίνει; Με το ότι κάποιος θα αρχίσει μια επιχειρηματική δραστηριότητα και στο μέλλον θα ελεγχθεί από τους ελεγκτικούς μηχανισμούς χωρίς να υπάρχει ένα σταθερό πλαίσιο; Και πάλι να είναι όμηρος και έρμαιο των ελεγκτικών μηχανισμών, είτε είναι του Δήμου, είτε είναι του Κράτους ή του οποιουδήποτε άλλου; Και να το αλισβερίσι το οποίο σας λέμε και να γίνονται διαπραγματεύσεις σχετικά με το τι πρέπει να γίνει για το αν θα πληρώσει πρόστιμο ή δεν θα πληρώσει και οτιδήποτε άλλο; Και οι ιδιώτες, οι καταναλωτές που βρίσκονται; Θα πάνε σε μια επιχείρηση υγειονομικού ενδιαφέροντος και μπορεί να μάθουν μετά από έξι μήνες ή ένα χρόνο, ότι εκεί που πήγαιναν, όλα λειτουργούσαν λάθος, από υγειονομικής απόψεως όλα ήταν σαθρά και τελικά από ποιον θα ζητήσει αποζημίωση;

Να τα Δικαστήρια, να οι γραφειοκρατίες, να οι ενστάσεις, να πάλι η χαρτούρα, για κάτι για το οποίο σας το έφεραν ως απλοποίηση και που είναι, οτιδήποτε άλλο εκτός από απλοποίηση. Οι ελεγκτικοί μηχανισμοί του κράτους, όχι μόνο δεν πρέπει να εξασθενήσουν ή να χαλαρώσουν, αλλά τουναντίον θα πρέπει να ισχυροποιηθούν, ώστε να αποτραπούν φαινόμενα ασυδοσίας και παραβατικότητας, τα οποία ίσως προκληθούν από τη χαλάρωση και την απλοποίηση των διαδικασιών έγκρισης και αδειοδότησης των επιχειρήσεων. Αυτό είναι κάτι πολύ σημαντικό και να δείτε ότι αργότερα, θα το ψηφίσετε τώρα για να τελειώσει η δεύτερη αξιολόγηση, μετά όμως, όταν θα καταφεύγουν όλοι στα Δικαστήρια θα δημιουργήσετε ένα χάος πολύ μεγαλύτερο από το προηγούμενο και μετά πάλι θα τρέχετε με νέα μέτρα για να καλύψετε τα κενά αυτών που θα ψηφίσετε αύριο - μεθαύριο και ένας φαύλος κύκλος καταστροφής της πραγματικής ελληνικής επιχειρηματικότητας.

Αυτή την απαραίτητη ισορροπία μεταξύ της ενίσχυσης επιχειρηματικότητας και ταυτόχρονης διασφάλισης του Δημόσιου συμφέροντος, αποτυγχάνει να επιτύχει το υπό ψήφιση νομοσχέδιο. Με τις προτεινόμενες διατάξεις, τουλάχιστον με μια πρώτη ανάγνωση, φαίνεται ότι όντως καθίσταται ευχερέστερη η αδειοδότηση των επιχειρήσεων, πρόσκαιρα και φαινομενικά, εφόσον η διαδικασία της γνωστοποίηση,ς όπως περιγράφεται στα άρθρα του υπό ψήφιση σχεδίου νόμου, προφανώς και θεωρείται ρύθμιση ευνοϊκότερη και ευχερέστερη για την υπό ίδρυση επιχείρηση σε σχέση με την υφιστάμενη διαδικασία της προέγκρισης και της προσκόμισης δεκάδων απαιτούμενων δικαιολογητικών.

Μα, το ζητούμενο είναι να εξαλείψετε τη γραφειοκρατία, αλλά να υπάρχει ένα σταθερό πλαίσιο, πάνω στο οποίο θα μπορεί ο εν δυνάμει επιχειρηματίας, ο οποίος σκοπεύει να επενδύσει δεκάδες ή εκατοντάδες χιλιάδες ευρώ σε μια επιχείρηση, έστω και εστιάσεως, για μουσική για διασκέδαση ή οτιδήποτε άλλο, χωρίς να φοβάται ότι μετά από λίγο καιρό οι ελεγκτικοί μηχανισμοί θα πάρουν πίσω τα όσα έχει ξοδέψει και έχει επενδύσει.

Το εν λόγω νομοσχέδιο πάσχει από δύο καίρια ζητήματα, τα οποία θέτουν εν αμφιβόλω την επίτευξη των στόχων του. Κατ’ αρχήν, με τις προτεινόμενες ρυθμίσεις, οι ούτως ή άλλως ανεπαρκείς έως τώρα ελεγκτικοί μηχανισμοί, αδυνατούν να διασφαλίσουν το δημόσιο συμφέρον. Είναι μια παραδοχή από μέρους σας, ότι οι μηχανισμοί του Κράτους δεν υφίστανται πουθενά -δεν υπάρχει το Ελληνικό Κράτος- και αδυνατούν να διασφαλίσουν το δημόσιο συμφέρον, ιδίως σε ό,τι αφορά το θέμα των κανόνων υγιεινής στα καταστήματα υγειονομικού ενδιαφέροντος, στα οποία επικεντρώνεται κατά κύριο λόγο το παρόν νομοθέτημα. Δεν είναι δυνατόν, καίρια ζητήματα, που άπτονται της δημόσιας υγείας, να επαφίενται αποκλειστικά και μόνο στην καλή θέληση των επιχειρηματιών.

Η απλοποίηση των διαδικασιών αδειοδότησης δεν πρέπει σε καμία περίπτωση να έχει ως συνέπεια τη χαλάρωση των ελέγχων και την κατάργηση εκείνων των ασφαλιστικών δικλείδων, οι οποίες εγγυώνται την προστασία του δημόσιου συμφέροντος και ιδίως την προστασία της δημόσιας υγείας, του περιβάλλοντος και την τήρηση βασικών κανόνων ασφάλειας στις υπό ίδρυση επιχειρήσεις υγειονομικού ενδιαφέροντος.

Ακόμα, όμως και ο κύριος σκοπός του προτεινόμενου σχεδίου νόμου, που υποτίθεται ότι είναι η απλούστευση της διαδικασίας αδειοδότησης και η διευκόλυνση των νέων επιχειρήσεων, είναι εξαιρετικά αμφίβολο αν θα επιτευχθεί, λαμβανομένου υπόψη, ότι η εφαρμογή των προτεινόμενων διατάξεων προϋποθέτει την ύπαρξη δεκάδων προεδρικών διαταγμάτων, κοινών υπουργικών αποφάσεων και ερμηνευτικών εγκυκλίων, ο χρόνος έκδοσης των οποίων είναι παντελώς αβέβαιος, με αποτέλεσμα –ή μάλλον ξέρουμε πότε θα εκδοθούν, γνωρίζουμε πώς λειτουργεί το Ελληνικό Κράτος- να μετατίθεται σε απροσδιόριστη χρονική στιγμή στο μέλλον η ουσιαστική έναρξη και εφαρμογή του νομοθετήματος. Είναι, εξάλλου, πρόσφατο το παράδειγμα του νόμου 4263/2014 όταν είχε και πάλι εξαγγελθεί η απλούστευση των διαδικασιών για την έναρξη της επιχειρηματικής δραστηριότητας, πλην όμως, λόγω της μη έγκαιρης έκδοσης των προβλεπόμενων προεδρικών διαταγμάτων και υπουργικών αποφάσεων δεν είχε τεθεί ποτέ σε εφαρμογή.

Για τους ίδιους λόγους, το υπό ψήφιση σχέδιο νόμου είναι εξαιρετικά αμφίβολο, εάν, εν τέλει, θα μπορέσει να συμβάλει θετικά προς την κατεύθυνση της διευκόλυνσης των υπό ίδρυση επιχειρήσεων, ενώ αντίθετα οι προτεινόμενες διατάξεις ανοίγουν το δρόμο στην αποδόμηση των ελεγκτικών μηχανισμών και στη χαλάρωση των διαδικασιών ελέγχου, δίνοντας ώθηση σε φαινόμενα ασυδοσίας, ανομίας και θέτοντας σε κίνδυνο το δημόσιο συμφέρον, ιδίως στους τομείς της δημόσιας υγείας και της προστασίας του περιβάλλοντος.

Τελειώνοντας, θα ήθελα να πω, ότι και το εν λόγω νομοσχέδιο καταδεικνύει για μία ακόμη φορά τη μη γνώση, για να μην πω ασχετοσύνη, από μέρους σας, πάνω σε ζητήματα ανάπτυξης και πρωτογενούς τομέα και εν τέλει, μετά από όλα όσα έχετε ψηφίσει για να διαλύσετε τον ελεύθερο επαγγελματία, όποιος και αν είναι αυτός, είτε είναι αγρότης, είτε είναι βιοτέχνης είτε οτιδήποτε άλλο, φέρνετε υποτίθεται ένα μέτρο που θα απλουστεύσει τα μέτρα και τα δεδομένα για τις νέες επιχειρήσεις.

Καταψηφίζουμε επί της αρχής και στη συζήτηση επί των άρθρων θα τοποθετηθούμε αναλυτικότερα, άρθρο-άρθρο, για να σας καταδείξουμε πόσο πρόχειρο είναι το νομοσχέδιο που σας έστειλαν πακέτο οι τροϊκανοί.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ, κυρία Πρόεδρε.

Η Κυβέρνηση φέρνει νομοσχέδια και μπαίνει στη λογική «ψηφίζουμε και μετά βλέπουμε». Χαρακτηριστικό παράδειγμα είναι το Ελληνικό, στο οποίο ενώ ψήφισε το 80% της Ελληνικής Βουλής, τρεις μήνες μέχρι σήμερα δεν έχει γίνει απολύτως τίποτα. Εμείς ως Δημοκρατική Συμπαράταξη - και το λέω και για τους συναδέλφους από τα υπόλοιπα κόμματα- έχουμε καταθέσει μια πρόταση και ελπίζω ότι θα συνυπογράψουν, για σύγκληση της Επιτροπής Παραγωγής και Εμπορίου με όλους τους αρμόδιους υπουργούς ώστε να πιέσουμε με κάθε τρόπο αυτό που ψήφισε η Ελληνική Βουλή να γίνει πράξη.

Ας έρθουμε, όμως, στο συγκεκριμένο νομοσχέδιο. Το νομοσχέδιο, είναι μια από τα ίδια, όπως ψηφίζει πάντα ο ΣΥΡΙΖΑ. Ψηφίζει-ξεψηφίζει χωρίς συνέχεια, χωρίς διάθεση να λύσει τα προβλήματα και είναι απλές οι εξηγήσεις. Μπορεί το νομοσχέδιο αυτό άμεσα -όχι αύριο- να λειτουργεί; Όχι. Δεν υπάρχει το ολοκληρωμένο πληροφοριακό σύστημα. Πόσο θα χρειασθεί, δεν ξέρουμε. Πόσα προεδρικά διατάγματα χρειάζεται και κοινές υπουργικές αποφάσεις για να προχωρήσει;

Άρα, αντί να βοηθήσει τη διαδικασία, την οποία εγώ νομίζω ότι την τιμούν όλοι, δημιουργεί μεγαλύτερα προβλήματα. Υπάρχει συνέχεια σε όλα αυτά που ψηφίζουν και συνεννόηση για να μπορούν οι επιχειρηματίες και οι πολίτες να κατανοήσουν και να στηρίξουν αυτήν την προσπάθεια; Όχι. Χαρακτηριστικό παράδειγμα είναι ο ν.4262/2014, ο οποίος είναι ένα σημαντικό νομοθέτημα. Με την ΚΥΑ 684/92/21-11-2014, που αφορούσε σε επιχειρήσεις που ασκούν 103 διαφορετικές δραστηριότητες, δινόταν η δυνατότητα να ξεκινήσουν τη λειτουργία τους μόνο με μια απλή ενημέρωση στην οικεία περιφέρεια. Είναι αλήθεια. Αφορούσε 25 σημαντικούς κλάδους και το 14,3% του Α.Ε.Π., την κλωστοϋφαντουργία, κατασκευή επίπλων, μηχανημάτων, ηλεκτρολογικού εξοπλισμού, βιομηχανία τροφίμων και πολλά άλλα.

Θα μπορούσε αυτό να συνεχιστεί και να υπάρχει συνέχεια στη διοίκηση; Βεβαίως, όμως, δυστυχώς, δεν θέλετε να υπάρξει καμιά συνεννόηση και πάμε απέναντι στην κοινή λογική και για αυτό τα βρίσκουμε όλα μπροστά μας και ερχόμαστε σε μια ημέρα να τα νομοθετήσουμε όλα. Τι να νομοθετήσουμε; Είναι ένα σχέδιο προσωπικό, σε σχέση με την Τρόικα ή οτιδήποτε άλλο, το οποίο δεν έχει επαφή με την πραγματικότητα, δεν δημιουργεί λύσεις και θα χρειαστεί πολύ σύντομα να αλλάξει. Άρα, όποιος πει σήμερα ότι θα έχει ΟΠΣ σε 2 μήνες, νομίζω ότι «θα γελάνε και τα μπετά», όπως είπε και ένας δημοσιογράφος σε ένα στέλεχος του ΣΥ.ΡΙΖ.Α..

Πάμε τώρα στο δεύτερο, για να δείτε ότι δεν έχει καμία συνέχεια το Κράτος. Δεύτερη είναι η ΚΥΑ 12997 του Δεκεμβρίου του 2014 για την επέκταση απαλλαγής πιστοποιητικού ενεργητικής πυροπροστασίας και, επιπλέον, για τους όρους λειτουργίας επιχειρήσεων εμπορίας, ενοικίασης και πώλησης μεταχειρισμένων ειδών ιματισμού, ένδυσης και υπόδησης. Πού έμειναν οι άλλες διαδικασίες και οι κοινές υπουργικές αποφάσεις που θα βοηθούσαν σε αυτό από το 2015; Όχι μόνο δεν εφάρμοσε αυτόν τον νόμο, αλλά σταμάτησε και τη συγκρότηση ομάδας διαχείρισης έργου για την απλούστευση των διαδικασιών. Σταμάτησε τα πάντα και σήμερα έρχεται και ως μεγάλη καινοτομία – το οποίο εγώ το βλέπω θετικό – η Κυβέρνηση λέει ότι βάζει ΚΑΔ. Δηλαδή, η κατηγοριοποίηση στο νομοσχέδιο γίνεται με ΚΑΔ, ενώ ο προηγούμενος νόμος βασιζόταν στην περιβαλλοντική κατηγοριοποίηση.

Αγαπητοί φίλοι και φίλες, σας χρειάστηκαν 2 χρόνια για να αλλάξουμε αυτό; Σας χρειάστηκαν και 2 ολόκληρα χρόνια για να επεκτείνουμε την αναστολή και 2 χρόνια να περιμένουν οι πολίτες και να μην ξέρουν με ποιον τρόπο και διαδικασία οι επιχειρηματίες θα μπουν σε αυτή τη διαδικασία; Δηλαδή, θα δημιουργήσουμε επιπλέον προβλήματα στους ενδιαφερόμενους για να αλλάξουμε από περιβαλλοντική κατηγοριοποίηση σε ΚΑΔ, το οποίο είναι θετικό; Αυτή είναι η μεγάλη μεταρρύθμιση, η οποία σήμερα λέει ότι έχει φέρει η Κυβέρνηση;

Επειδή μιλάτε για την τοπική αυτοδιοίκηση, εδώ βγαίνει και η αντίφαση της Ν.Δ., η οποία από τη μια ζητά απελευθέρωση των πάντων – είναι οι μεγάλες αντιφάσεις που έχετε – και, από την άλλη, λέει, ότι ο δήμος πρέπει να έχει τον απόλυτο έλεγχο σε κάποια πράγματα. Εμείς το είχαμε ξεκαθαρίσει, το συζητάμε και το λέμε ότι, βεβαίως, θα πρέπει να υπάρχει έλεγχος για εκείνα τα καταστήματα που αφορούν τη δημόσια υγεία και άλλα ζητήματα, όπως το περιβάλλον. Βεβαίως, πρέπει να υπάρχουν πιστοποιημένοι φορείς, που δεν υπάρχουν και θα τους επιλέξετε και, βεβαίως, πρέπει να παίζει ένα ρόλο ο δήμος, αλλά ο δήμος εκεί που πρέπει να παίζει ρόλο πρέπει να συμμετέχουν και οι συνδικαλιστικές οργανώσεις, όπως είναι το επιμελητήριο. Κυρίες και κύριοι συνάδελφοι, η Δημοκρατική Συμπαράταξη έχει μια πολύ καθαρή πρόταση σε όλα αυτά τα ζητήματα.

Νομίζω, ότι δεν χρειαζόταν να ανακαλύψουμε την Αμερική υπάρχει, όπως τα θέματα των μικρομεσαίων επιχειρήσεων και των νέων προγραμμάτων. Η πρότασή μας ήταν, ότι αυτοί έπρεπε να αναλάβουν τα Επιμελητήρια με συγκεκριμένους τρόπους. Για εμάς, η απάντηση σε όλα αυτά τα ζητήματα τα οποία συνέχεια φέρνουμε και πάμε πίσω την όλη διαδικασία, δεν δημιουργούμε προϋποθέσεις ώστε να σπάσουμε τη γραφειοκρατία δίνουμε παρατάσεις. Δύο χρόνια δίνει ουσιαστικά παράταση η κυβέρνηση, γιατί αυτή η κυβέρνηση δεν θα προλάβει να φτιάξει το OPS.

Εμείς είμαστε ξεκάθαροι μεταξύ μας, ότι αν δεν υπάρξει εμπλοκή των Επιμελητήριων, οι οποίοι θα λειτουργήσουν παράλληλα και ειδικά και θα στηρίξουν αυτές τις δομές, δεν θα υπάρχει καμία δυνατότητα και συνέχεια θα είμαστε στις προβληματικές κάθε Υπουργός, να μη δημιουργεί προϋποθέσεις για τον νέο επιχειρηματία. Άρα, κύριε Υπουργέ, κατανοώ ότι αναλάβατε τώρα και δεν μας ενημερώσατε για τον προγραμματισμό σας πότε θα υπάρξει OPS. Πότε θα ολοκληρωθεί το ΠΔ και οι ΚΥΑ και όλα αυτά, τα οποία χρειάζονται για να υλοποιηθούν και να μπορέσουμε να προχωρήσουμε σε όλη αυτή τη διαδικασία. Αν δεν ξεκαθαρίσετε τους φόρους που παίρνετε από την τοπική αυτοδιοίκηση- ενώ θέλετε μια δυνατή τοπική αυτοδιοίκηση- πως θα τους αντικαταστήσετε; Δεν απαντήσατε πότε θα έχει εφαρμογή όλη αυτή η διαδικασία, εμείς δεν μπορούμε να στηρίξουμε άλλο ένα νομοσχέδιο το οποίο απλά θα το ψηφίσουμε και δεν θα υλοποιηθεί ποτέ. Γι’ αυτό περιμένουμε και τους φορείς αύριο, θα είναι μια εξαιρετική ημέρα για να δούμε που βρισκόμαστε.

Κύριε Υπουργέ, τα έχουμε πει πολλές φορές, και είσαστε στο αρμόδιο Υπουργείο Ανάπτυξης. Ένα άμεσο ζήτημα για να λυθούν τα προβλήματα άμεσης προτεραιότητας για την κυβέρνηση είναι-που νομίζω ότι δημιούργησε πρόβλημα με την απόσυρση κάποιων σχεδίων νόμου-η ολοκλήρωση του φοροταξικού και πολεοδομικού σχεδιασμού, ώστε να αρθούν τα εμπόδια από την ασάφεια του καθεστώτος χρήσεως γης. Αυτό σας το λέμε, σας το είχαμε πει, σας είχαμε πει ότι θα δημιουργηθούν προβλήματα, τα βρίσκετε μπροστά σας. Αν για όλα αυτά δεν μας απαντήσετε, εμείς δηλώνουμε επιφύλαξη για να σας ακούσουμε, αν μπορούμε αυτό το νομοσχέδιο να το ψηφίσουμε. Σας ευχαριστώ πολύ.

Στο σημείο αυτό, η Πρόεδρος της Επιτροπής, προχώρησε στη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Βάκη Φωτεινή, Δημαράς Γιώργος, Δημητριάδης Μίμης, Καρά Γιουσούφ Αϊχάν, Μορφίδης Κώστας, Γκιόλας Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Θεωνάς Γιάννης, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Τζάκρη Θεοδώρα, Δρίτσας Θεόδωρος, Μπράκας Κωνσταντίνος, Δριτσέλη Παναγιώτα, Σπαρτινός Κώστας, Συρμαλένιος Νίκος, Γεννιά Γεωργία, Τριανταφυλλίδης Αλέξανδρος, Αθανασίου Χαράλαμπος, Αραμπατζή Φωτεινή, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Καραμανλής Αχ. Κωνσταντίνος, Μπακογιάννη Θεοδώρα (Ντόρα), Μπασιάκος Ευάγγελος, Κασαπίδης Γεώργιος, Μπουκώρος Χρήστος, Πλακιωτάκης Ιωάννης, Στύλιος Γεώργιος, Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Κουτσούκος Ιωάννης, Βαρδαλής Αθανάσιος, Συντυχάκης Εμμανουήλ, Τάσσος Σταύρος, Αμυράς Γεώργιος, Καμμένος Δημήτριος, Λαζαρίδης Γεώργιος, Κατσιαντώνης Γεώργιος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Βαρδαλής.

ΑΘΑΝΑΣΙΟΣ (ΣΑΚΗΣ) ΒΑΡΔΑΛΗΣ (Ειδικός Αγορητής του ΚΚΕ): Ευχαριστώ κυρία Πρόεδρε, εμείς δεν κάνουμε κριτική στην κυβέρνηση για καθυστέρηση 2 ή 4 χρόνια, όπως ακούστηκε, απεναντίας, κάνουμε κριτική γιατί πιστεύουμε, ότι το νομοσχέδιο που συζητάμε εντάσσεται σε ένα συνολικό μπαράζ νέων αντιλαϊκών μέτρων της συγκυβέρνησης, με μεγάλες προσφορές προς το κεφάλαιο. Η βάση των προσφορών αυτών, αποτελούν οι αναδιαρθρώσεις που κρίνουν απαραίτητες οι διάφοροι ιμπεριαλιστικοί οργανισμοί, όπως είναι το ΔΝΤ, η Ε.Ε. και ο ΟΟΣΑ, για να ανοίξει η προοπτική μιας ανεμικής καπιταλιστικής ανάπτυξης στη χώρα μας.

Στην πρώτη γραμμή αυτής της προσπάθειας, βρίσκονται οι πολύμορφες ενισχύσεις σε όφελος των εγχώριων επιχειρηματικών ομίλων, σε συνέχεια και σε συνδυασμό με τις διατάξεις του νέου αναπτυξιακού νόμου, μέσω του οποίου μοιράζονται απλόχερα φοροαπαλλαγές, κρατικό χρήμα και άλλες διευκολύνσεις, στην προοπτική της προσέλκυσης νέων κερδοφόρων επενδύσεων. Παράλληλα, το επόμενο διάστημα θα τρέξουν και μια σειρά από άλλα νομοσχέδια στη ρότα των αναδιαρθρώσεων, που κρίνονται αναγκαίες για την ανάκαμψη του κεφαλαίου και την προσέλκυση ξένων επενδύσεων. Με άλλα λόγια, γινόμαστε μάρτυρες μια πολύμορφης κρατικής στήριξης για την ανάκαμψη των κερδών του κεφαλαίου.

Αυτή σας η προσπάθεια συνδέεται, βεβαίως και με τα προαπαιτούμενα της δεύτερης αξιολόγησης του τρίτου μνημονίου και με την έννοια αυτή, οι προσφορές για το κεφάλαιο θα συνεχιστούν, με πιο κραυγαλέο ζήτημα, το χτύπημα των εργασιακών σχέσεων.

 Τέλος, αυτό το νομοθετικό μπαράζ προσφορών, ανταποκρίνεται πλήρως στις απαιτήσεις των ντόπιων επιχειρηματικών ομίλων, των βιομηχάνων, που η Κυβέρνηση επιδιώκει να ικανοποιήσει.

Ο ΣΥΡΙΖΑ καμαρώνει, διότι προωθούνται γοργά οι απαιτήσεις του ΣΕΒ και των άλλων επιχειρηματιών, γιατί «βάζουν νέες ταχύτητες στο επιχειρείν», «δημιουργούν πόλους έλξης νέων επενδύσεων», «αδειοδοτήσεις εξπρές» κ.λπ., όπως αναφέρεται στην αιτιολογική έκθεση. Καμαρώνουν, γιατί αφού έχουν δημιουργήσει το πλαίσιο έντασης της εκμετάλλευσης με τους αντεργατικούς, αντιλαϊκούς νόμος, τώρα έρχεται να ενισχύσει τους επιχειρηματικούς ομίλους με κάθε τρόπο, έρχεται να τους διευκολύνει να κάνουν γρήγορα τις επενδύσεις.

Αυτοί καμαρώνουν, αλλά ο λαός και οι εργαζόμενοι, τι θα κερδίσουν; Αυτό που τους περιμένει είναι να συνεχίσουν να είναι τα μόνιμα υποζύγια της άκρατης εκμετάλλευσης, αφού όλα τα αντεργατικά, αντιλαϊκά μέτρα θα έχουν μόνιμο χαρακτήρα, εκτός, βεβαίως, εάν πάρουν την υπόθεση πάνω τους, βάλουν τη δική τους σφραγίδα στις εξελίξεις, διεκδικώντας κάλυψη των απωλειών τους, ικανοποίηση όλων των αναγκών τους, κόντρα στο κεφάλαιο, την Ε.Ε. και την εξουσία τους.

Κυρίες και κύριοι, το νομοσχέδιο που συζητάμε σήμερα είναι ένα σινιάλο σε επιχειρηματικούς ομίλους και επιχειρήσεις, γύρω από τη διαμόρφωση του κατάλληλου επενδυτικού κλίματος. Αυτό το σινιάλο στέλνεται στο εγχώριο και ξένο κεφάλαιο σήμερα.

Σύμφωνα με την εισηγητική έκθεση, στόχος είναι η ενίσχυση της ανταγωνιστικότητας και η δημιουργία φιλικού κλίματος για τις επιχειρήσεις, το οποίο θα λειτουργεί ως βασικός μοχλός για την ανάπτυξη, ενώ εστιάζει στην δημιουργία υψηλής ασφάλειας δικαίου για τους δυνητικούς επενδυτές, κάτι το οποίο είναι απαραίτητο, ιδιαίτερα στις περιπτώσεις των άμεσων ξένων επενδύσεων, δηλαδή αυτό που είπα και προηγουμένως, στην προσέλκυση σημαντικών ξένων επενδύσεων και είναι σίγουρο ότι κινείται στην γραμμή, που έχει υποδείξει η πλευρά του ΣΕΒ.

Στην ουσία τι είναι αυτό που κάνετε; Προχωράτε σε νομοθετικές ρυθμίσεις, που καταργούν τις αδειοδοτήσεις και τους ελέγχους των επιχειρήσεων, που τις οδηγούν σε καθεστώς πλήρους απελευθέρωσης. Η λογική σας είναι, ότι οι προληπτικοί έλεγχοι δεν προσφέρουν τίποτα στην προστασία της δημόσιας υγείας, αποτελούν βάρος, βάζουν εμπόδια στις επενδύσεις και άρα δεν χρειάζονται.

Τι κάνετε για να πετύχετε τους στόχους σας; Καταργείτε την αρχή της προφύλαξης στον ευαίσθητο τομέα των τροφίμων, της πυρασφάλειας και του περιβάλλοντος. Το κράτος απεμπολεί την ευθύνη για την προστασία της δημόσιας υγείας και την αφήνει στα χέρια των επιχειρήσεων υγειονομικού ενδιαφέροντος, θεωρώντας, προφανώς, ότι ο ανταγωνισμός θα εξαλείψει και τους κινδύνους, που δημιουργούνται για την υγεία.

Από πότε το κυνήγι του κέρδους και εξοικονόμηση δαπανών αφήνουν περιθώριο για την τήρηση κανόνων ορθής υγιεινής πρακτικής και τη διασφάλιση υγιεινής και ασφάλειας; Στην ουσία αντιμετωπίζετε την υγιεινή και την ασφάλεια, ως υποδεέστερο παράγοντα από τα οικονομικά δεδομένα της επιχείρησης.

Επίσης, καταργεί την υποχρέωση για υποβολή γνωστοποίησης, καθώς και υπεύθυνη δήλωση του επιχειρηματία, ότι γνωρίζει τους όρους που πρέπει να τηρεί και ότι τους τηρεί. Για να δημιουργήσετε μάλιστα την εντύπωση, ότι δεν θα είναι ανεξέλεγκτα τα πράγματα θεσμοθετείτε την ένταξη κάποιων επιχειρηματικών δραστηριοτήτων στο καθεστώς της γνωστοποίησης ή της έγκρισης, μόνο όταν δημιουργείται «κίνδυνος δημόσιου συμφέροντος».

Τι εννοεί ο καθένας δημόσιο συμφέρον είναι ένα ζήτημα, το οποίο δεν έχω το χρόνο να το αναπτύξω.

Στο άρθρο, 3 παράγραφος 5, όμως, αναφέρεται το εξής, «ακόμα και για το καθεστώς έγκρισης, οι αρμόδιες αρχές έχουν το δικαίωμα να προβαίνουν σε αυτοψίες ελέγχων», έχουν το δικαίωμα λέτε, δεν είναι υποχρεωτικός ο έλεγχος και η αυτοψία για αυτά τα ζητήματα.

Στο άρθρο 12, γίνεται λόγος, πώς το σύνολο της αγοράς θα ελέγχεται και θα εποπτεύεται από οργανική μονάδα, η οποία θα οργανώνει τους ελέγχους.

Ποιος θα κάνει αυτούς τους ελέγχους; Σ' αυτό απαντά το άρθρο 13 του νομοσχεδίου, «Οι αρμόδιες αρχές μπορούν να χρησιμοποιήσουν, για τη διεξαγωγή των ελέγχων και την αξιολόγηση των πορισμάτων, τη συνεργασία ιδιωτικών φορέων. Οι ιδιωτικοί φορείς μπορεί να είναι φυσικά ή νομικά πρόσωπα».

Δηλαδή, αντί να είναι αποκλειστική ευθύνη του κράτους η διεξαγωγή των όποιων ελέγχων θα απομείνουν μεταφέρεται αυτή η αρμοδιότητα στις ιδιωτικές εταιρείες. Οι προϋποθέσεις που βάζετε είναι μόνο για γέλια και λειτουργούν ως φύλο συκής για να περάσει η ιδιωτικοποίηση και αυτού του τομέα.

Η κατάσταση του συνόλου των ελεγκτικών μηχανισμών, εννοώ των κρατικών ελεγκτικών μηχανισμών τόσο από πλευράς προσωπικού όσο και των μέσων που διαθέτουν για να πραγματοποιήσουν με στοιχειώδη αξιοπρέπεια το έργο τους, είναι τραγική. Απαξιώνετε καθημερινά τις υπηρεσίες. Οι ελλείψεις σε προσωπικό και υλικοτεχνική υποδομή είναι τεράστιες και στο τέλος λέτε, τι να κάνουμε, δεν μπορεί π.χ. η περιφέρεια να κάνει τους ελέγχους και για αυτό το δίνει σε ιδιωτικές εταιρείες. Μα αυτά τα ακούγαμε χρόνια τώρα από τους προηγούμενους, τα ίδια και τα ίδια.

Κυρίες και κύριοι συνάδελφοι, δεν μπορεί, επειδή έχετε επιλέξει αυτό το δρόμο μέσα στην Ε.Ε. και την ευρωζώνη σε κάθε περίπτωση να επικαλείστε το ευρωπαϊκό κεκτημένο. Δεν μπορεί να μας λέτε πως παίρνετε υπόψη το καθεστώς λειτουργίας ελέγχων των άλλων κρατών μελών της Ε.Ε.. Δεν γνωρίζετε, ότι όλα τα διατροφικά σκάνδαλα ξεκίνησαν από αυτές τις ευρωπαϊκές χώρες, που οι επιχειρήσεις τροφίμων έχουν αυτό το πλαίσιο λειτουργίας, που εσείς σήμερα φέρνετε, που τη σφραγίδα τη βάζει η κερδοφορία των επιχειρήσεων και όχι η διασφάλιση της δημόσιας υγείας;

Τέλος, θα ήθελα να σταθώ, λόγω του περιορισμένου χρόνου, στις ρυθμίσεις που αφορούν την αρχαιολογία, στο άρθρο 33. Με κανονιστικές αποφάσεις από Υπουργούς Εσωτερικών, Οικονομίας και Ανάπτυξης, Πολιτισμού και Αθλητισμού θα προσδιοριστούν οι περιοχές αρχαιολογικού ενδιαφέροντος, στις οποίες θα λειτουργήσουν καταστήματα υγειονομικού ενδιαφέροντος. Κατά τη γνώμη μας, το απαράδεκτο αυτό μέτρο δεν αποτελεί απλά μια τυχαία κίνηση της Κυβέρνησης στην προσπάθειά της γενικά να επιταχύνει την όλη διαδικασία αδειοδότησης, όπως υποστηρίζει η Αιτιολογική Έκθεση, εντάσσεται σε μια γενικότερη κατεύθυνση της Ε.Ε. που ανάγει τον πολιτισμό σε προνομιακό και ανεκμετάλλευτο πεδίο κερδοφορίας για το κεφάλαιο και το κράτος του. Ένα ελπιδοφόρο εργαλείο για την ανάκαμψη από την καπιταλιστική κρίση.

Στόχος, δηλαδή, είναι η επιχειρηματική λειτουργία των μουσείων και των αρχαιολογικών χώρων, η αυτοχρηματοδότησή τους, όχι μόνο με το χαράτσωμα των επισκεπτών, αλλά και με τη διείσδυση των επιχειρηματικών ομίλων στην προστασία, την ανάδειξη και την παντοειδή εκμετάλλευση της πολιτιστικής κληρονομιάς που εδώ και κάποια χρόνια έχει ξεκινήσει και θα διευρύνεται ολοταχώς. Συνέπεια αυτής της πολιτικής σας θα είναι, πως για ορισμένες δραστηριότητες που δεν υπάρχει κανένας έλεγχος του κατά πόσο επηρεάζουν το πολιτιστικό περιβάλλον.

Αυτή η πολιτική θα έχει ως αποτέλεσμα την υποβάθμιση του πολιτιστικού περιβάλλοντος. Αν, βεβαίως, δεν εξαιρεθούν οι αρχαιολογικοί χώροι από το συγκεκριμένο νομοσχέδιο, τινάζετε στον αέρα όλο το σύστημα προστασίας των αρχαιοτήτων. Οι βαριές συνέπειες αυτής τη πολιτικής θα εκδηλωθούν ακόμα πιο έντονα τα επόμενα χρόνια με την μονόπλευρη ανάδειξη μόνο των επικερδών εμπορικών στοιχείων του τεράστιου αρχαιολογικού μας πλούτου, την επιλεκτική διαμόρφωση της ιστορικής μνήμης, τη γενικότερη πολιτιστική υποβάθμιση του λαού μας.

Για το λόγο αυτό απαιτούμε άμεσα την απόσυρση του μέτρου, την άμεση απομάκρυνση των επιχειρηματικών ομίλων, των κάθε είδους εργολάβων και μη κυβερνητικών οργανώσεων από δραστηριότητες που ανήκουν αποκλειστικά στην αρχαιολογική υπηρεσία με τελικό στόχο την κοινωνικοποίηση της πολιτιστικής κληρονομιάς και περιουσίας μας, την απόδοσή της στον πραγματικό ιδιοκτήτη της, που δεν είναι άλλος εκτός από το λαό. Με όλα τα παραπάνω, κυρία Πρόεδρε, εμείς επί της αρχής ψηφίζουμε «κατά». Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «ΠΟΤΑΜΙΟΥ»): Καταρχάς, να πούμε ότι η Εισηγήτρια της Πλειοψηφίας, η κυρία Τζάκρη, μας έλυσε με τον πιο έτσι χαρακτηριστικό τρόπο και τον πιο εκκωφαντικό, θα έλεγα εγώ, το ερώτημα για ποιο λόγο έρχεται με τη διαδικασία του επείγοντος αυτό το σχέδιο νόμου. Το είπε και η ίδια, διότι οι Θεσμοί αρνούνταν να ασχοληθούν ή δεν ξέρω εγώ για ποιον άλλο λόγο δεν θέλησαν να έρθουν σε επικοινωνία με την Κυβέρνηση. Άρα, θα έλεγα, ότι θα πρέπει καταρχάς τη σκληρή και υπερήφανη λεγόμενη κατά τα άλλα διαπραγμάτευση να την χρησιμοποιείτε και στην πράξη, όχι μόνο στα λόγια, όταν θέλετε να δικαιολογήσετε μια μεγάλη ήττα, μια υπαναχώρησή σας.

Μην κουνάτε το κεφάλι σας κύριε Υπουργέ, η κυρία Τζάκρη τα είπε αυτά.

ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης) : Απαγορεύεται κύριε Αμυρά;

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού») : Απαγορεύεται να κουνάτε το κεφάλι εάν ειρωνεύεστε. Αν είναι δείγμα ειρωνείας, ναι. Θα σας έλεγα, ότι οι κανόνες της αστικής ευγένειας και του κοινοβουλευτισμού, λένε ότι ο ένας δεν ειρωνεύεται τον άλλο, με επιχειρήματα θα πρέπει να αντιπαρατεθείτε.

ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης) : Κύριε Αμυρά, δεν θα μου κάνετε εμένα μαθήματα ευγένειας. Θα σας απαντήσω.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού») : Μία που το ανέφερε ο κ. Κωνσταντινόπουλος για το Ελληνικό και για την ανάγκη σύγκλησης μιας συνεδρίασης εδώ της Επιτροπής Παραγωγής και Εμπορίου, να συζητήσουμε για την επένδυση του Ελληνικού και για τα βήματα που πρόκειται να ακολουθήσει. Εδώ, εμείς συναινούμε και καλούμε τους υπόλοιπους βουλευτές των άλλων κομμάτων να το κάνουν, για να δούμε πού βρίσκεται το Ελληνικό. Μόλις προχθές εγώ στην Ολομέλεια, κατά τη διάρκεια της συζήτησης της ενσωμάτωσης μιας Ευρωπαϊκής Οδηγίας με επισπεύδοντα τον κ. Σπίρτζη, αποκάλυψα, ότι η επένδυση πάλι δείχνει να κολλάει στην ανακήρυξη ή μη κάποιων εκτάσεων ως δασικών, που είναι αμφισβητήσιμη αυτή η κίνηση, όχι από τους πολιτικούς, αλλά από κάποιες δημόσιες υπηρεσίες.

Στο παρόν σχέδιο νόμου, βλέπουμε το πεδίο εφαρμογής για το νέο θεσμικό πλαίσιο και για την άσκηση των οικονομικών δραστηριοτήτων των κλάδων της ελληνικής οικονομίας. Μεταποιητικές δραστηριότητες και συναφείς του κλάδου τροφίμων και ποτών, καταστήματα υγειονομικού ενδιαφέροντος, λειτουργία τουριστικών καταλυμάτων. Πάμε να δούμε λίγο τη στόχευση. Η στόχευση είναι, ότι θα πρέπει να αλλάξει και επιχειρεί να αλλάξει το χρόνο χορήγησης άδειας λειτουργίας από τις 30 ημέρες που ίσχυε, σε άμεσα από τη γνωστοποίηση. Εδώ, βέβαια, βλέπουμε, ότι το άρθρο 8 για παράδειγμα, βάζει και ένα καβάτζο 60 ημερών, ότι εάν η Δημόσια Διοίκηση μέσα σε 60 ημέρες δεν απαντήσει, τότε θεωρητικά, ο επιχειρηματίας ή ο αιτών την άδεια, μπορεί να προχωρήσει.

Για το θέμα των χρόνων, θέλω να δω ποια θα είναι η απάντηση της Κυβέρνησης στο γιατί θα χρησιμοποιήσει, θα πάρει δύο ολόκληρα χρόνια, βάση του άρθρου 33, για να καθορίσει ποιες δραστηριότητες ή μη, μπορούν να αναπτυχθούν σε χώρους αρχαιολογικού ενδιαφέροντος. Εγώ θα έλεγα, ότι το πολιτισμικό – αρχαιολογικό, αλλά και άλλα θεματικά πολιτισμικά σημεία της χώρας, τομείς ενδιαφέροντος και δραστηριότητας, θα έπρεπε να βρίσκονται στην πρωτοπορία, στην κορυφή της προσπάθειας της χώρας να βγει από τα μνημόνια και από τη χρεοκοπία, που αενάως την αντιμετωπίζουμε μπροστά μας.

Επίσης, ένα άλλο κομβικό σημείο και σημαντικότατο των αλλαγών του σχεδίου νόμου, είναι η εποπτεία. Ποιος θα κάνει τους ελέγχους εκ των υστέρων, για το εάν έχουν συμμορφωθεί οι επιχειρηματίες ή όποιοι αναπτύσσουν εν πάση περιπτώσει, επιχειρηματικές δραστηριότητες στους κλάδους που προανέφερα, σε σχέση με το τι λέει ο νόμος και οι κανόνες του κράτους. Οι έλεγχοι μας, λέτε, ότι θα είναι δειγματοληπτικοί, με βάση την εκτίμηση ρίσκου της οικονομικής δραστηριότητας. Πείτε μας, λοιπόν, με τι είδους ελεγκτικούς μηχανισμούς; Ποιοι είναι ο ελεγκτικοί μηχανισμοί και στο μέγεθός τους; Να δούμε πόσοι υπάλληλοι υπάρχουν και για ποιου είδους δραστηριότητες να ελέγξουν;

Επίσης, μας λέει το σχέδιο νόμου, ότι θα εισαχθεί ένα ολοκληρωμένο πληροφοριακό σύστημα για να μειώσει το διοικητικό βάρος, να κάνει τον έλεγχο αποτελεσματικότερο και να ελαχιστοποιήσει τη διακριτική εξωγενή παρέμβαση, κοινώς τα ρουσφέτια, τις πιέσεις και τα διάφορα άλλα στοιχεία της μικρής ή μεγαλύτερης διαφθοράς. Το πληροφοριακό σύστημα αυτό όμως, δε λειτουργεί. Υπάρχει; Από πότε θα λειτουργήσει; Περιγράψτε το μας. Επίσης, με τόσες πολλές κοινές υπουργικές αποφάσεις, είναι κανείς αισιόδοξος, ότι εύκολα θα αντικαταστήσουμε τη μία γραφειοκρατία με μία άλλη πιο επίσημη σε υψηλότερο επίπεδο, εκείνο το υπουργικό;

Το παρόν σχέδιο νόμου, λοιπόν, εμείς βλέπουμε ότι είναι γεμάτο γενικότητες, ασάφειες και συνεχείς αναφορές σε άλλους νόμους και διατάξεις. Θα έλεγε κανείς, ότι αντί να απλοποιεί τις γραφειοκρατικές διαδικασίες για τη δημιουργία ενός σαφούς, σταθερού, ευέλικτου, ρυθμιστικού περιβάλλοντος για την αδειοδότηση των οικονομικών δραστηριοτήτων, μάλλον, εμείς βλέπουμε ότι ενισχύει τη γραφειοκρατία, προκαλεί σύγχυση στην αγορά και φοβόμαστε ότι εμποδίζει αυτό που τελικά επιδιώκει, ήτοι τη βελτίωση του επιχειρηματικού περιβάλλοντος και την ενίσχυση της οικονομικής δραστηριότητας.

Επίσης, στην έκθεση του Γενικού Λογιστηρίου του Κράτους, παρατηρούμε, βέβαια, ότι αυτό συμβαίνει τους τελευταίους μήνες, στα τελευταία νομοσχέδια, ελπίζω να μην είναι πάγια πια τακτική της Κυβέρνησης, δεν αναφέρεται κανένα ποσό σε ό,τι αφορά στην απώλεια, στις δαπάνες ή αντιστρόφως στην ενίσχυση εσόδων από τις προτεινόμενες διατάξεις.

Θα μείνω σε δύο με τρία επιμέρους θέματα, τα όποια τα θεωρούμε σημαντικά, βέβαια και τα υπόλοιπα, γιατί ο χρόνος είναι πολύ περιορισμένος, δυστυχώς, με τη διαδικασία του επειγόντως, αλλά τα υπόλοιπα θα τα συζητήσουμε στην κατ’ άρθρο συζήτηση.

Στο άρθρο 3 στην παράγραφο 1, αναφέρεται η άσκηση οικονομικής δραστηριότητας κ.λπ., όμως, εδώ η ασάφεια είναι, ότι θα πρέπει να μας προσδιορίστε την άσκηση της ελεύθερης οικονομικής δραστηριότητας και ποια είναι;

Επίσης, ασάφεια υπάρχει στις κανονιστικές πράξεις που εκδίδονται κατ' εξουσιοδότηση του νόμου. Δώστε μας έναν οδικό χάρτη και περιγράψτε μας το πλαίσιο μέσα στο οποίο αυτές οι κανονιστικές πράξεις, θα κληθούν να δώσουν απαντήσεις στην εφαρμογή αυτού του νόμου.

Επίσης, σε κανένα σημείο του νόμου δεν αναφέρθηκε ο τρόπος παρακολούθησης και ελέγχου της συγκεκριμένης ή όποιας ελεύθερης μορφής δραστηριότητας. Θα έπρεπε, λοιπόν, εμείς για αποφυγή παρανοήσεων, τονίζουμε να αναφέρεται ρητά η υποχρεωτική διεξαγωγή των προβλεπόμενων ελέγχων φορολογικού ελέγχου. Επομένως, υποχρεωτικοί οι έλεγχοι φορολογικού περιεχομένου, για να μην βαπτιστεί το ελεύθερο ανεξέλεγκτο.

Επίσης, παραλείπω πολλά, αλλά θα τα πούμε αναγκαστικά αύριο, έχουν το παράβολο περί 20% επί των εσόδων ανά εγκατάσταση άπαξ και αυτά τα ποσά θα πάνε υπέρ του κρατικού προϋπολογισμού και προκειμένου να καταγράφουν σχετικές δαπάνες της Γενικής Γραμματείας Βιομηχανίας. Θέλετε να μας διευκρινίσετε, ποιες είναι αυτές οι σχετικές δαπάνες και τα χρήματα που θα εισπράττονται από τα παράβολα, θα διοχετεύονται σε ενέργειες, σε δραστηριότητες ή για χρηματοδότηση ελεγκτικών μηχανισμών επί των συγκεκριμένων εκδόσεων;

Επίσης, αν συνδέεται το παράβολο άπαξ ανά εγκατάσταση, αυτό δεν είναι κάπως περιοριστικό, μήπως θα έπρεπε, δηλαδή, να συνδεθεί με το χρόνο άσκησης της δραστηριότητας ετησίως, ενδεχομένως;

Στο άρθρο 13, μας λέει, ότι μπορεί να συνεργάζονται οι αρμόδιες αρχές για την διαδικασία γνωστοποίησης έγκρισης και με ιδιωτικούς φορείς, αλλά μόνο σε δύο περιπτώσεις, δηλαδή, αν οι συνθήκες απαιτούν περισσότερους πόρους με εξειδίκευση και εφόσον τίθεται ζήτημα ιδιαίτερα αυξημένου κινδύνου του δημόσιου συμφέροντος. Εδώ, λοιπόν, τι μας λέει εμμέσως το σχέδιο νόμου, ότι το ελληνικό δημόσιο δεν μπορεί να καλύψει τη βεντάλια των ελέγχων που πρέπει να γίνουν και ενδεχομένως, ούτε να αντιμετωπίσει τους κινδύνους που πιθανόν να προκύψουν.

Επίσης, ποιοι είναι ακριβώς οι αυξημένοι κίνδυνοι για το δημόσιο συμφέρον, περιγράψτε μας, δώστε μας μια εικόνα;

Επίσης, αυτό το συνδέω με τις δαπάνες της Γενικής Γραμματείας Βιομηχανίας και το 20% των παράβολων, ρωτάω αν πρόκειται να διοχετευθούν τα ποσά, στο σημείο που σας προανέφερα, στο άρθρο 13, αν το 20% των παράβολων θα πηγαίνει στην συναλλακτική διαδικασία με τους ιδιωτικούς φορείς που θα αναλάβουν. Δηλαδή, το παράβολο θα πηγαίνει για να πληρώνονται οι ιδιωτικοί φορείς, που θα κάνουν τους ελέγχους ή θα πηγαίνει στο γενικό προϋπολογισμό του Υπουργείου και από κει θα μοιράζεται και με ποια κριτήρια και που; Αυτή είναι η ερώτησή μου.

Τώρα, πολύς λόγος γίνεται και με αυτό θα τελειώσω, παρά το γεγονός ότι έχω περισσότερα να σας πω, ότι στο άρθρο 29 αναφέρεται η χρήση των μουσικών οργάνων. Όλοι ζούμε στην Αθήνα, στη Θεσσαλονίκη ή σε οιαδήποτε άλλη πόλη της Ελλάδας, όπου βλέπουμε ότι γίνεται μια καταστρατήγηση και μια απίστευτη καταπάτηση του δημόσιου χώρου και ηχητικά, αλλά και με κάλυψη πεζοδρομίων και πλαταιών από μαγαζάτορες και καταστηματάρχες.

Εδώ, λοιπόν, είναι εντελώς ανεξέλεγκτοι και κάνουν ό,τι θέλουν χωρίς καν να έπεται ο έλεγχος, αντί να προηγείται. Το σύστημα έχει αποτύχει σήμερα και όποιος πει, ότι λειτουργεί το σύστημα, έτσι όπως λειτουργεί, λέει ψέματα ή εν πάση περιπτώσει, δεν περπατάει στην πόλη όπου ζει.

Θέλω να τονίσω, ότι πολλοί από τους μαγαζάτορες καταστρατηγούν τη νομοθεσία. Τι μας εξασφαλίζει ότι με έλεγχο μεταγενέστερο δεν θα έχουμε σημεία και τέρατα σε αυτό τον τομέα; Επίσης, κάνατε μια νύξη στην τοποθέτησή σας, με την οποία συμφωνώ, στο ότι θα πρέπει να αντιστοιχηθούν οι κατηγορίες των καταστημάτων υγειονομικού ενδιαφέροντος με τις χρήσεις γης, με το πολεοδομικό πλαίσιο, έτσι ώστε να ξέρεις ότι πέριξ του Κεραμεικού, για παράδειγμα, στον αρχαιολογικό χώρο δεν μπορεί να έχει έντονα μουσικά όργανα. Πότε θα γίνει αυτό;

Εμείς, λέμε ότι θα πρέπει να διατηρηθεί διακριτή άδεια μουσικής και όχι, να κόψουμε τη μουσική από όλα τα καταστήματα, αλλά να προσδιοριστούν σαφέστερα οι όροι απαγόρευσης και να καταγραφεί η ηχορύπανση σαν περιβαλλοντικό αδίκημα. Αν πάει κάποιος στο Γκάζι ένα βράδυ Πέμπτης, Παρασκευής ή Σαββάτου, τα αφτιά του θα τρελαθούν από την ηχορύπανση. Εγώ, το είχα αντιμετωπίσει αυτό κατά τη θητεία μου, ως Δημοτικού Συμβούλου, στο Δήμο Αθηναίων το 2010 - 2015, όπου έρχονταν άνθρωποι από διάφορες περιοχές της Αθήνας, Πανόρμου, Γκάζι και παραπονούνταν ότι ο Δήμος δεν κάνει τίποτα για αυτό το θέμα. Θα ήθελα να μας πείτε, πώς θα αντιμετωπιστεί πρακτικά αυτή η υποβάθμιση της ποιότητας ζωής, αλλά και της υπεραξίας ακινήτων, επιχειρηματικών άλλων δραστηριοτήτων, που βρίσκονται και διαγκωνίζονται πέριξ ή δίπλα σε ένα βάρβαρο και επιθετικό περιβάλλον παρανομιών. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Ευχαριστώ, κυρία Πρόεδρε. Κυρίες και κύριοι συνάδελφοι, συζητάμε σήμερα ένα πολύ σημαντικό νομοσχέδιο του Υπουργείου Οικονομίας και Ανάπτυξης, με το οποίο, εισάγεται το πλαίσιο για επιτάχυνση των διαδικασιών για τη λειτουργία μιας επιχείρησης.

Το συγκεκριμένο πλαίσιο αφορά τρεις κλάδους της οικονομικής δραστηριότητας και συγκεκριμένα: Την μεταποίηση τροφίμων και ποτών, τα καταστήματα υγειονομικού ενδιαφέροντος και τα τουριστικά καταλύματα.

Πρώτο βήμα, με βάση το νέο νομοσχέδιο, είναι η γνωστοποίηση για την έναρξη της οικονομικής δραστηριότητας, ενώ ο έλεγχος θα γίνεται εκ των υστέρων με βάση κριτήρια ρίσκου και των ειδικών χαρακτηριστικών του κάθε κλάδου. Έχουμε, λοιπόν, μια υποχρεωτική διαδικασία, με την οποία, ο ενδιαφερόμενος ενημερώνει εκ των προτέρων την αρμόδια αρχή για την έναρξη λειτουργίας της οικονομικής δραστηριότητας που προτίθεται να ασκήσει.

Σημειώνεται, ότι κατά τη διαδικασία της γνωστοποίησης, απαιτούνται το όνομα, η διεύθυνση του τόπου άσκησης της δραστηριότητας, το είδος της οικονομικής δραστηριότητας ή των οικονομικών δραστηριοτήτων που πρόκειται να ασκηθούν.

Σε ό,τι αφορά τη χορήγηση άδειας και έναρξης της λειτουργίας, θα γίνεται αμέσως μετά τη γνωστοποίηση, όπως εκτιμά το Υπουργείο Οικονομίας, από 30 μέρες κατ' ελάχιστο που ήταν με το παλαιό καθεστώς. Εν συνεχεία, υπάρχει η έγκριση, δηλαδή, κάθε πράξη της αρμόδιας αρχής ή διοικητική διαδικασία που αποτελεί προϋπόθεση για την έναρξη λειτουργίας μιας οικονομικής δραστηριότητας σε ορισμένο χώρο ή εγκατάσταση, η οποία, μπορεί να περιλαμβάνει και εκ των προτέρων έλεγχο.

Στόχος είναι η ενίσχυση των μικρομεσαίων επιχειρήσεων, η τόνωση της απασχόλησης και η προσέλκυση ξένων επενδύσεων. Αναμένεται, άλλωστε, η πλειοψηφία των οικονομικών δραστηριοτήτων σταδιακά να ενταχθεί στο νέο καθεστώς γνωστοποίησης.Τα εργαλεία αδειοδότησης θα είναι πλέον ευέλικτα με στόχευση σε κριτήρια κινδύνου για το δημόσιο συμφέρον.

Προβλέπεται η αυτοματοποίηση των διαδικασιών κάτω από την «ομπρέλα» ολοκληρωμένης στρατηγικής σε όλη την αλυσίδα αδειοδότησης (γνωστοποίηση, διαχείριση, εγκρίσεων, ελέγχων) καθώς και η δυνατότητα υποβολής ηλεκτρονικού αιτήματος για έναρξη επιχειρηματικής δραστηριότητας. Η εισαγωγή του ολοκληρωμένου πληροφοριακού συστήματος, έχει στόχο τη μείωση του διοικητικού βάρους, τον αποτελεσματικότερο έλεγχο και την ελαχιστοποίηση της παρέμβασης εξωγενούς παράγοντα σε οποιοδήποτε στάδιο της διαδικασίας.

Εδώ, κυρίες και κύριοι συνάδελφοι, βλέπουμε και την αναγκαιότητα της ρύθμισης που δεν είναι άλλη από την προσπάθεια εδραίωσης κλίματος εμπιστοσύνης μεταξύ ιδιωτικού και δημόσιου τομέα, με ορθή αξιοποίηση πόρων και ελαχιστοποίηση κινδύνου εξωγενών παρεμβάσεων. Με τις διατάξεις του υπόψη σχεδίου νόμου, επανακαθορίζεται το θεσμικό πλαίσιο αναφορικά με την άσκηση οικονομικής δραστηριότητας.

Ειδικότερα, τίθενται οι ορισμοί, οι γενικές αρχές και το νομικό πλαίσιο το οποίο διέπει τις οικονομικές δραστηριότητες που προβλέπονται στον υπό ψήφιση νόμο (άρθρα 1 έως 4).

Επανακαθορίζονται με Κοινή Υπουργική Απόφαση το περιεχόμενο και η διαδικασία της γνωστοποίησης έγκρισης, οι επιβαλλόμενες κυρώσεις σε ασκούντες οικονομική δραστηριότητα κ.λπ., άρθρα 5 έως 8.

Καθιερώνεται εφεξής, η εφάπαξ καταβολή παράβολου για την άσκηση οικονομικής δραστηριότητας υπό καθεστώς γνωστοποίησης και έγκρισης ανά εγκατάσταση, αντί ετήσιας που ισχύει σήμερα. Το σύνολο των εσόδων που αφορούν το ανώτερο παράβολο αποτελεί έσοδο του κρατικού προϋπολογισμού και ποσοστό έως 20% αυτών, εγγράφεται στον προϋπολογισμό του Υπουργείου Οικονομίας και Ανάπτυξης προκειμένου να καλυφθούν σχετικές δαπάνες της Γενικής Γραμματείας Βιομηχανίας. Όπως είναι φυσικό, που βλέπουμε στο άρθρο 11, ότι καταργούνται όλα τα παράβολα που προβλέπονται από την κείμενη νομοθεσία για την άσκηση της οικονομικής δραστηριότητας ανά εγκατάσταση μετά τον καθορισμό του ανωτέρω παράβολου.

Μία ακόμη καινοτομία που εισάγεται με το νομοσχέδιο, είναι ότι για τους ελέγχους μπορούν να χρησιμοποιούνται οι ιδιωτικοί φορείς. Σε περίπτωση παράβασης της νομοθεσίας σχετικά με την γνωστοποίηση, οι επιχειρήσεις θα τιμωρούνται με πρόστιμο από 100 € έως 20.000 €, ενώ στην περίπτωση της έγκρισης, το πρόστιμο κυμαίνεται από 500 € έως 100.000€.

Στα άρθρα 13 και 14, προβλέπεται η χρήση του ολοκληρωμένου πληροφοριακού συστήματος άσκησης δραστηριοτήτων και ελέγχου, το οποίο αποτελεί το κεντρικό σύστημα για την υποστήριξη των διαδικασιών υπαγωγής στο καθεστώς του υπό ψήφιση νόμου και ελέγχου των οικονομικών δραστηριοτήτων.

Έχοντας ως βάση τους άνωθεν ελέγχους, αναπροσαρμόζεται που πλαίσιο επιβολής των διοικητικών κυρώσεων που επιβάλλονται στους ασκούντες την οικονομική δραστηριότητα κατά παράβαση των διατάξεων του υπό ψήφιση νόμο. Συγκεκριμένα: Μεταξύ άλλων, περιορίζεται το πεδίο εφαρμογής τους και επαναπροσδιορίζονται τα επιβαλλόμενα πρόστιμα που κυμαίνονται από 100 € έως 100.000 €, ανάλογα με το είδος της παράβασης- σήμερα τα πρόστιμα αυτά κυμαίνονται από 5000 € έως 5 εκατ. € ή έως το 15% του ετήσιου κύκλου εργασιών της επιχείρησης.

Οι τομείς όπου απλοποιείται άμεσα η αδειοδοτική διαδικασία είναι οι κλάδοι μεταποίησης τροφίμων και ποτών, τα καταστήματα υγειονομικού ελέγχου και τα τουριστικά καταλύματα. Αυτά αποτελούν κάτι λιγότερο από 30% της οικονομικής δραστηριότητας. Σε ό,τι αφορά την βιομηχανία τροφίμων οι σημαντικότερες αλλαγές που εισάγει το νομοσχέδιο είναι οι ακόλουθες:

Καταργείται η βεβαίωση καταλληλότητας και σύμφωνης γνώμης υγειονομικής καταλληλότητας για τις δραστηριότητες μεταποίησης τροφίμων μη ζωικής προέλευσης. Καταργείται η άδεια ίδρυσης και άδεια λειτουργίας από την Κτηνιατρική Αρχή για μεταποίηση τροφίμων ζωικής προέλευσης και αντικαθίσταται από την διαδικασία έγκρισης. Καταργούνται οι εκ των προτέρων έλεγχοι εκτός από τις περιπτώσεις μεταποίησης τροφίμων ζωικής προέλευσης και παραγωγής- εμφιάλωσης νερού.

 Οι κυριότερες αλλαγές για τα καταστήματα υγειονομικού ενδιαφέροντος είναι οι εξής: Θα λειτουργούν με τη διαδικασία της γνωστοποίησης. Καταργείται η άδεια μουσικής και αντικαθίσταται από γνωστοποίηση. Οι έλεγχοι πραγματοποιούνται κατά τη διάρκεια λειτουργίας της Επιχείρησης.

Σε ό,τι αφορά, τέλος, τα τουριστικά καταλύματα προβλέπονται τα εξής: Μέχρι 30/09/2017 το ειδικό σήμα λειτουργίας θα χορηγείται εντός 28 ημερών. Από 01/10/2017 θα αντικατασταθεί από την διαδικασία γνωστοποίησης.

Υπαγωγή της άδειας λειτουργίας κολυμβητικών δεξαμενών στο καθεστώς της γνωστοποίησης: Καταργούνται η υποχρέωση υποβολής των αρχιτεκτονικών σχεδίων της Απόφασης (Έγκρισης) Περιβαλλοντικών Όρων(ΑΕΠΟ), η προσκόμιση βεβαίωσης σύνδεσης με το αποχετευτικό δίκτυο και αντικαθίστανται: « αντικατάσταση με αποδεικτικό».

Η διαδικασία κατάταξης σε κλειδιά γίνεται προαιρετική.

Κυρίες και κύριοι συνάδελφοι, η σύγχυση ρόλων ανάμεσα στην Δημόσια Διοίκηση και τον Ιδιωτικό Τομέα της οικονομίας είχαν ως αποτέλεσμα δυσλειτουργίες και καθυστερήσεις στην αδειοδοτική διαδικασία, φαινόμενα διαφθοράς, αμφιβολίες και αμφισβητήσεις στην εφαρμογή του Δικαίου. Μέχρι πρόσφατα οι προσπάθειες να λυθούν τα προβλήματα έγιναν με απλουστευτικούς τρόπους αγνοώντας τα πραγματικά δεδομένα και βέβαια θα πρέπει να επισημανθεί ότι το παλιό πολιτικό σύστημα επί δεκαετίες δεν είχε προωθήσει την τόσο αναγκαία αυτή μεταρρύθμιση. Η μεταρρύθμιση γίνεται στην καρδιά της Δημόσιας Διοίκησης, απλοποιεί τις διαδικασίες ίδρυσης και λειτουργίας των Επιχειρήσεων και φυσικά στηρίζουμε αυτή την ρύθμιση. Σας ευχαριστώ.

 ΓΕΩΡΓΙΟΣ ΑΜΥΡΑΣ (Ειδικός Αγορητής του ΠΟΤΑΜΙΟΥ): *(Ομιλεί εκτός μικροφώνου):* Κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ): Μετά θα μιλήσετε. Να τελειώσουμε τώρα με τον Ειδικό Αγορητή της Ένωσης Κεντρώων, τον κύριο Κατσιαντώνη.

ΓΕΩΡΓΙΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων):Εγώ δεν έχω πρόβλημα για να μιλήσει τώρα ο κ. Αμυράς.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ):Εντάξει, κύριε Αμυρά. Μόλις τελειώσει θα τοποθετηθείτε. Εκτός και αν έχετε κάποιο λόγο για να τοποθετηθείτε τώρα.

ΓΕΩΡΓΙΟΣ ΑΜΥΡΑΣ (Ειδικός Αγορητής του ΠΟΤΑΜΙΟΥ): Όχι, θα το είχα πει αν ήταν έτσι. Απλό είναι αυτό που θέλω να πω. Έχει θετικά το νομοσχέδιο, θα τα δούμε στην πορεία των συνεδριάσεων. Για αρχή όμως εκφράζουμε επιφύλαξη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ):Τον λόγο έχει ο Ειδικός Αγορητής της Ένωσης Κεντρώων, κύριος Κατσιαντώνης.

ΓΕΩΡΓΙΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων): Σας ευχαριστώ πολύ. Κυρίες και κύριοι συνάδελφοι, το τρέχον νομοσχέδιο περιέχει αρκετές θετικές προτάσεις για την Ανάπτυξη της Επιχειρηματικότητας. Αυτές οι προτάσεις σαφώς προκύπτουν από αντίστοιχες Ευρωπαϊκές προδιαγραφές.

Εμείς θα βοηθήσουμε να επιταχυνθούν οι διαδικασίες έναρξης της λειτουργίας των καταστημάτων υγειονομικού ενδιαφέροντος. Συμφωνούμε και μάλιστα αναφέρουμε πως είναι κάτι που έπρεπε να είχε γίνει εδώ και πάρα πολύ καιρό. Γνωρίζουμε, επίσης, ότι όλες αυτές οι όμορφες Νομοθετικές προβλέψεις είναι προαπαιτούμενα για την τρέχουσα φάση αξιολόγησης.

Εσείς αισθάνεστε ότι εκβιάζεστε, εμείς αισθανόμαστε ικανοποίηση που έστω και «σέρνοντας» νομοθετείτε κάποιες βασικές αυτονόητες αρχές για την Επιχειρηματικότητα. Μπράβο σας, λοιπόν, που το φέρνετε έστω και με αυτή την τεράστια κωλυσιεργία, που οφείλεται είτε σε ιδεοληψίες, είτε σε Διοικητική ανεπάρκεια. Μπράβο σας, που το ψηφίζετε, έστω και αν δεν πιστεύετε ούτε στην ελεύθερη αγορά, αλλά ούτε και στην Επιχειρηματικότητα.

Όμως τι να τα κάνει όλα αυτά ο Επιχειρηματίας όταν υπάρχει 100% προκαταβολή φόρου, 27% ασφαλιστικές εισφορές, τεράστιες κλίμακες φορολογίας, 7%-8% εισφορές αλληλεγγύης και τόσο υψηλά τιμολόγια σε ΔΕΚΟ και λοιπές υπηρεσίες. Ο επενδυτής θα έρθει να επενδύσει αφού εξετάσει την φορολογία, το τραπεζικό σύστημα, τις ασφαλιστικές υποχρεώσεις, τις τεχνολογικές υποδομές, το Νομικό και Γραφειοκρατικό Σύστημα, την αγοραστική δύναμη των πολιτών και την πολιτική σταθερότητα. Το να επιταχύνουμε κάποιες διαδικασίες λειτουργίας, σαφώς και μας βρίσκει σύμφωνους. Αλλά όταν κινδυνεύει να καταρρεύσει το οικοδόμημά είναι σαν να κοροϊδεύουμε τους πολίτες που μας παρακολουθούν, ότι δήθεν κάτι κάνουμε.

Το παρόν νομοσχέδιο περιέχει αρκετές ρυθμίσεις για τους κλάδους μεταποίησης τροφίμων και ποτών τα καταστήματα υγειονομικού ενδιαφέροντος και τα τουριστικά καταλύματα. Ενώ γνωρίζουμε ότι αρχές του 2017 πρέπει να ετοιμαστεί και το πλαίσιο για την απλοποίηση της αδειοδότησης των ορυχείων και λατομείων προκειμένου να ψηφιστεί την ερχόμενη ΄Άνοιξη. Επικροτούμε τη διαδικασία της γνωστοποίησης για την έναρξη μιας οικονομικής δραστηριότητας. Επικροτούμε την κατάργηση της μακρόχρονης και επίμονης διαδικασίας αδειοδότησης των συγκεκριμένων επιχειρήσεων.

Γιατί, όμως, τόσο καιρό καμία κυβέρνηση της μεταπολίτευσης δεν είχε νομοθετήσει κάτι ανάλογο έστω και τις ημέρες των παχιών αγελάδων; Ρητορική η ερώτηση γιατί απλούστατα όλες οι κυβερνήσεις των τελευταίων δεκαετιών αντιμετωπίζουν την επιχειρηματικότητα, είτε ως εχθρό, είτε ως πηγή αθέμιτου πλουτισμού. Ακόμη και εσείς, αγαπητοί, της Αξιωματικής Αντιπολίτευσης, ακόμη και στην πρόσφατη περίοδο διακυβέρνησής σας γιατί δεν προχωρήσατε στην απλοποίηση όλου αυτού του γραφειοκρατικού τέρατος που τρέφεται από την αγωνία των νέων επιχειρηματιών. Υποτίθεται ότι εσείς είστε υπέρ της ελεύθερης αγοράς και της επιχειρηματικότητας.

Εμείς, ως Ένωση Κεντρώων, θέλουμε μια δημοκρατία ελεύθερων και σκεπτόμενων πολιτών που μπορούν να δραστηριοποιούνται ελεύθερα στην εγχώρια και διεθνή αγορά, χωρίς προστάτες οποιουδήποτε είδους. Μια κερδοφόρα επιχείρηση ή ένας υποψήφιος επενδυτής με χονδρό πορτοφόλι μπορεί να αποτελέσει άνετα ένα ωραιότατο θύμα προς εκβιασμό. Έτσι γεννήθηκαν τα γρηγορόσημα και οι εκβιαστικές πρακτικές ανέντιμων κρατικών λειτουργών οι οποίοι εκμεταλλεύονταν την απαράδεκτη νομοθεσία για να αποκομίσουν χρηματικά οφέλη και φθάνουμε στο 2017 για να πούμε το αυτονόητο. Ότι εσύ φίλε μου που θέλεις να ανοίξεις ένα εστιατόριο μπορείς να στείλεις στην αρμόδια αρχή ένα e mail ή ένα έγγραφο μέσω ταχυδρομείου γνωστοποιώντας μας ότι ξεκινάς τη λειτουργία της επιχείρησής σου και στο μέλλον το κράτος όποτε κρίνει αυτό σκόπιμο μπορεί να σε ελέγξει. Ένας επιχειρηματίας έχει ούτως ή άλλως απέραντη γραφειοκρατία με την εφορία, τα ασφαλιστικά του ταμεία, τα επιμελητήρια, τις ΔΕΚΟ και τόσα άλλα. Ας τους γλιτώσουμε τουλάχιστον τα πάρε - δώσε με την εκάστοτε δημοτική αρχή και χρόνο θα γλιτώσει, αλλά και χρήμα.

Επίσης, επικροτούμε το σύστημα διαχείρισης αδειοδότησης και ελέγχων και τη σχετική ηλεκτρονική πύλη την οποία θα πρέπει να έχετε ετοιμάσει μέχρι το τέλος του 2018. Επίσης, ευεργετικές είναι οι ρυθμίσεις για τα τουριστικά καταλύματα, ειδικά η κατάργηση της χορήγησης ειδικού σήματος λειτουργίας συμβάλλει στην αποποίηση διαδικασιών στο συγκεκριμένο κρίσιμο κλάδο. Η Ελλάδα, η χώρα που πρέπει να αποτελέσει τουριστικό πρότυπο, έπρεπε να είχε λύσει αυτά τα ζητήματα εδώ και πάρα πολύ καιρό. Στο άρθρο 45 προβλέπεται, μάλιστα, πως η κατηγοριοποίηση των επιπλωμένων δωματίων – διαμερισμάτων γίνεται προαιρετική παρέχοντας μεγαλύτερη ευελιξία στις επιχειρήσεις αυτές. Βλέπουμε απλοποίηση της διαδικασίας μέσω ορισμένων βασικών προβλέψεων κατάργηση υποχρέωσης υποβολής των αρχιτεκτονικών σχεδίων, κατάργηση απόφασης του Υπουργού Περιβάλλοντος και Ενέργειας καθώς και της απόφασης έγκρισης περιβαλλοντικών όρων. Κατάργηση της προσκόμισης βεβαίωσης σύνδεσης με το αποχετευτικό δίκτυο καθώς και έκδοσης πιστοποιητικού πυρασφάλειας για καταλύματα άνω των 51 κλινών. Η διαδικασία κατάταξης σε κλειδιά, όπως ήδη αναφέραμε, γίνεται προαιρετική.

 Είμαστε βέβαιοι πως αν ήταν στο χέρι σας, όχι μόνο δεν θα καταργούσατε τα παραπάνω, αλλά θα βάζατε ακόμη περισσότερους περιορισμούς και δεσμεύσεις για τους επιχειρηματίες. Επιθυμείτε να διατηρείτε, και να επεκτείνετε ένα κράτος αδιαφανές, ένα κράτος που παρασιτεί στις πλάτες των παραγωγικών ανθρώπων του πληθυσμού, γι αυτό άλλωστε έχουμε δει και στα προηγούμενα νομοσχέδια, ότι με την πρώτη ευκαιρία ιδρύετε ειδικές και γενικές γραμματείες και θέσεις περιττών δημοσίων υπαλλήλων όταν το κράτος οφείλει να είναι αποτελεσματικότερο και πιο ευέλικτο.

Ωστόσο, οφείλουμε να δώσουμε προσοχή στο άρθρο 33, που αφορά αρχαιολογικές ρυθμίσεις. Εδώ, βλέπουμε, ότι συγκεντρώνονται υπερβολικές αρμοδιότητες σε πολιτικά πρόσωπα, τα οποία και θα έχουν τον τελικό λόγο, σε προσδιορισμό περιοχών αρχαιολογικού ενδιαφέροντος.

Δηλαδή, με μια πολιτική απόφαση θα ορίζονται οι περιοχές αρχαιολογικών χώρων, ανεξάρτητα, αν βρίσκονται εντός ζώνης προστασίας αρχαιοτήτων, στις οποίες θα μπορούν να εγκατασταθούν και να λειτουργούν καταστήματα υγειονομικού ενδιαφέροντος.

Θεωρούμε, ότι αυτό είναι άκρως επικίνδυνο, ότι απλά με μια πολιτική απόφαση να αποφασίζετε αύριο - μεθαύριο να φτιάξετε «μια ταβέρνα» στον Παρθενώνα. Οφείλουμε σαν σύγχρονο δυτικό κράτος, να αποκεντρώνουμε εξουσίες και όχι να λειτουργούμε σαν σουλτανάτο ανατολικής μορφής.

Σε αυτό το σημείο πιστεύουμε, ότι χρειάζονται πιο συγκεκριμένες παρεμβάσεις, για να αποφύγουμε τα ευτράπελα στο μέλλον ακόμη και για τις επόμενες κυβερνήσεις.

Εφόσον, λοιπόν, κάνουμε μια καλή αρχή και θεωρούμε, ότι δεν είναι απαραίτητο να θεωρούμε τον επιχειρηματία εξ ορισμού «θύμα για να του τα αρπάξουμε», εμάς θα μας βρείτε σύμφωνους.

Ελπίζουμε στο μέλλον να απλοποιηθούν, γενικώς, οι διαδικασίες έναρξης των επιχειρήσεων. Αυτή τη στιγμή δεν επικοινωνούν μεταξύ τους, ούτε τα τμήματα του ίδιου δημόσιου οργανισμού και αυτή την ανοργανωσιά τους την πληρώνει, δυστυχώς, ο ταλαίπωρος ιδιώτης. Στις επενδύσεις «ο χρόνος είναι χρήμα». Όταν ο επιχειρηματίας βρίσκει συνεχή εμπόδια την υλοποίηση των επενδύσεων του , απλά «θα βρει αλλού πορτοκαλιές, που κάνουν πορτοκάλια».

Εσείς μπορείτε να ομολογείτε, ότι σέρνεστε να υλοποιήσετε κάποια βασικά πράγματα. Εμείς αισθανόμαστε τυχεροί, αισθανόμαστε προνομιούχοι, που ανήκουμε στην οικογένειά της Ε.Ε. Ουδέποτε θέσαμε υπό αμφισβήτηση την ευρωπαϊκή μας προοπτική. Γνωρίζουμε πολύ καλά, ότι το μέλλον των πολιτών του κόσμου βρίσκεται στη σύγκλιση και όχι στην απομόνωση. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς σας ευχαριστούμε. Η θέση σας για το νομοσχέδιο; Επιφύλαξη.

Λοιπόν, ο κ. Δημαράς και ο κ. Καματερός.

Παρακαλώ, όχι πάνω από δύο λεπτά τοποθέτηση.

Γιατί μετά έχουμε και την άλλη Επιτροπή.

ΓΙΩΡΓΟΣ ΔΗΜΑΡΑΣ: Βασικά σε ένα θέμα θέλω να σταθώ. Υπάρχει μεγάλο πρόβλημα και το ζούμε οι κάτοικοι στις τουριστικές περιοχές, ιδιαίτερα το καλοκαίρι, με τη χρήση της μουσικής. Έχω εμπειρία, έχω κάνει τις σχετικές ερωτήσεις εδώ στο Κοινοβούλιο, για το μαρτύριο που ζουν μόνιμοι κάτοικοι ή κάτοικοι στις περιοχές γύρω από τα κέντρα διασκέδασης.

Επομένως, θέλω να πω εδώ, όπως λέει στην παράγραφο 3 του άρθρου 29, « η χρήση μουσικής πέραν του ωραρίου προϋποθέτει την έκδοση της άδειας της παραγράφου 3 του άρθρου αστυνομικής διάταξης, εφόσον πληρούνται οι προϋποθέσεις χορήγησης της. Η άδεια χορηγείται χωρίς την προσκόμιση άλλων δικαιολογητικών -πέραν του αποδεικτικού υποβολής της ….» και θέλω να δούμε και να βάλουμε όρους και προϋποθέσεις να σταματήσει αυτή η διαδικασία.

Ίσως να αυστηροποιήσουμε το άρθρο αυτό, σε σχέση με τη χρήση μουσικής. Γιατί εκτός των άλλων, όταν δεν έχουμε διασφαλίσει τον έλεγχο, υπάρχουν και οι «μαφίες της νύχτας», που όποιος τολμήσει να αντισταθεί, να πάει να καταγγείλει στην αστυνομία δέχεται απειλές. Νομίζω, ότι αυτό πρέπει να δούμε, κύριε Υπουργέ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Ο κ. Καματερός, επίσης, για δύο λεπτά.

ΗΛΙΑΣ ΚΑΜΑΤΕΡΟΣ: Παρόλο, που το κοιτάζουμε αυτό το νομοσχέδιο με τη διαδικασία του επείγοντος, έχει πάρα πολλές σημαντικές διατάξεις και πρέπει οπωσδήποτε να το ψηφίσουμε.

Όμως, επειδή προβλέπονται πάρα πολλές κανονιστικές πράξεις, Υπουργικές Αποφάσεις κ.τ.λ. και πουθενά δεν προβλέπεται στο νομοσχέδιο ειδική μερίμνα για τα νησιά, τα οποία έχουν ιδιαιτερότητες και σε άλλες περιπτώσεις το νομοσχέδιο καθορίζει, επακριβώς, ακόμη και παράβολα είτε για άδειες αυτοκινήτων, φορτηγών, Ι.Χ. κ.τ.λ. σε άλλες περιπτώσεις το αφήνει στις Υπουργικές Αποφάσεις, θα παρακαλούσα τον κύριο Υπουργό αν γινόταν, παρόλο, που είναι στην διαδικασία του επείγοντος, -θα ήταν, να μπει ένα άρθρο, που να λέει: Ότι σύμφωνα με και με το Σύνταγμα όλες οι κανονιστικές πράξεις που θα μπουν, να λάβουν υπόψιν και τη νησιωτικότητα, είτε τουλάχιστον εκεί στα παράβολα που προβλέπονται, να υπάρχουν νησάκια, που δεν ξέρω αν μπορεί να γίνει, γι’ αυτό σας το λέω, κύριε Υπουργέ.

 Υπάρχουν νησάκια που έχουν έναν δρόμο και χρησιμοποιούν τρίκυκλα για να πηγαίνουν 500 μέτρα, ενώ έχουν 25 κατοίκους. Να τους παίρνουμε παράβολα; Μάλιστα, είναι μια από τις προτάσεις που εμείς κάναμε, δηλαδή, σε αυτά τα μικρά νησιά θα έπρεπε να το βλέπαμε.

 Ένα άλλο που θα ήθελα να πω είναι ότι στα επιχειρηματικά πάρκα οι συντελεστές των κοινόχρηστων χώρων είναι πάρα πολύ χαμηλοί. Επίσης -και επειδή δεν έχουμε χρόνο, ίσως τα ξανασυζητήσουμε- στις άδειες λειτουργίας τουριστικών καταστημάτων και ενοικιαζόμενων δωματίων, σε πολύ μικρά νησιά, υπάρχουν προβλήματα. Δεν μπορούν να τηρηθούν οι προδιαγραφές αυτές που ισχύουν, αλλά νομίζω ότι αν συμπεριλάβουμε αυτό που είπα πριν, ότι δηλαδή σε κάθε κανονιστική διάταξη θα λαμβάνεται υπόψη η νησιωτικότητα, θα τα λύσουμε αυτά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Παπαδόπουλος.

ΝΙΚΟΛΑΟΣ ΠΑΠΑΔΟΠΟΥΛΟΣ: Ήθελα να θέσω το ζήτημα της δημοκρατίας. Εδώ μας «φάγατε» μια ώρα για να συζητήσουμε, επικαλούμενοι τη δημοκρατία και από ό,τι βλέπουμε εδώ είναι τέσσερα άτομα. Αυτή η δημοκρατία πόσο πολύτιμη είναι και πόσο πολύ την εμπιστευόμαστε και τη ζητάμε; Για ποιον διάλογο μιλάμε; Άρα ήταν εσκεμμένο, η Αντιπολίτευση ήταν συνεννοημένη, για να κάνει αυτό το «καψόνι» επί της διαδικασίας. Εδώ φαίνεται η δημοκρατία σας, και το βάθος αυτής, δηλαδή κατά πόσον είστε διατεθειμένοι να κουβεντιάσουμε επί της ουσίας του ζητήματος. Καταγραφήκατε, σας έγραψαν οι τηλεοράσεις και αυτός ήταν ο σκοπός σας, να δημιουργήσετε το ζήτημα που δημιουργήθηκε προηγουμένως.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κύριος Υπουργός.

ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης): Έχουμε καταγράψει τα σχόλια και τις παρατηρήσεις που έγιναν από τους Εισηγητές. Νομίζω, επειδή ενημέρωσε και η κυρία Πρόεδρος, ότι έχει ήδη καθυστερήσει η επόμενη συνεδρίαση, επομένως, για να μην προχωρήσουμε σε αποσπασματική απάντηση τώρα, με την πίεση του χρόνου, καλύτερα να τα δούμε αύριο και στην ακρόαση των φορέων, για να απαντήσουμε συνολικά αμέσως μετά, στην επόμενη συνεδρίαση.

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Δεν έχουμε δευτερολογίες, κυρία Πρόεδρε;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Αν είναι κάτι πάρα πολύ σοβαρό, τότε να σας δώσω τον λόγο για ένα λεπτό.

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Ένα λεπτό είναι πολύ λίγο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ας το αφήσουμε για αύριο τότε, κυρία Τζάκρη.

Ολοκληρώθηκε η συνεδρίαση, συνεχίζουμε με ακρόαση φορέων αύριο, περί ώρα 15.00’, στην ίδια Αίθουσα -Αίθουσα «223»- και μετά θα κάνουμε άλλη μια συνεδρίαση για την κατ’ άρθρον συζήτηση. Η επόμενη συνεδρίαση της Επιτροπής θα ξεκινήσει σε 10’. Λύεται η συνεδρίαση.

Στο σημείο αυτό και περί ώρα 15.15΄ λύθηκε η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες είναι οι βουλευτές κ.κ.: Δημαράς Γιώργος, Γκιόλας Γιάννης, Καματερός Ηλίας, Καραγιάννης Γιάννης, Καρακώστα Εύη, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Τζάκρη Θεοδώρα, Σπαρτινός Κώστας, Τριανταφυλλίδης Αλέξανδρος, Καραμανλής Αχ. Κωνσταντίνος, Μπακογιάννη Θεοδώρα (Ντόρα), Μπασιάκος Ευάγγελος, Σαχινίδης Ιωάννης, Κωνσταντινόπουλος Οδυσσέας, Βαρδαλής Αθανάσιος, Αμυράς Γεώργιος, Λαζαρίδης Γεώργιος και Κατσιαντώνης Γεώργιος.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**